EBAZPENA, 2019ko uztailaren 12koa, Ingurumen Administrazioaren zuzendariarena, zeinaren bidez egiten baita ASK Chemicals España SAUk Bilboko Portuan (Bizkaia) erretxinak eta katalizatzaileak produzitzeko instalazioa ezartzeko proiektuaren ingurumen-inpaktuaren txostena. - Eusko Jaurlaritza - Euskadi.eus\nHori dela eta, honako hauei egin zitzaien kontsulta: Osasun Publikoaren eta Adikzioen Zuzendaritza (Bizkaiko Lurralde Ordezkaritza) eta Larrialdiei Aurre Egiteko eta Meteorologiako Zuzendaritza biak ala biak Eusko Jaurlaritzarenak; URA-Uraren Euskal Agentzia; Ihobe; Bilboko Portu Agintaritza; Trantsizio Ekologikoko Ministerioko Euskal Autonomia Erkidegoko Itsasertz Mugartea; Ekologistak Martxan Bizkaia eta Eguzkizaleak aisialdi-elkartea.\nLehenengoa. ASK Chemicals España SAU enpresak Bilboko Portuan (Bizkaia) erretxina eta katalizatzaileak produzitzeko instalazioa ezartzea asmo duen proiektuaren ingurumen-inpaktuari buruzko txostena egitea, jarraian adierazten diren baldintzetan:\nProiektuaren xedea da galdaketa-erretxinak eta katalizatzaileak produzitzeko instalazio bat eraikitzea eta ustiatzea, gaur-gaurkoz ASK Chemicals España SAUk Bilboko Portuan, Zierbena udalerrian, dituen produkzio-instalazioen barruan. Erretxina eta katalizatzaileen urteko guztirako produkzioa 7.500 t/urte izango da, eta nahaste- eta diluzio-prozesuen bitartez egingo dira, erreakzio kimikorik gabe.\nErretxina fenolikoak eta alkidikoak eta katalizatzaileak produzitzeko eremuak beheko solairua eta lehen solairua hartuko ditu (guztirako azaleraren % 75). Erretxinak produzitzeko 2 «Blender» nahasgailu egongo dira, bakoitza 20 m3-koa, eta 2 m3-ko 2 «Blender» eta 3 m3-ko beste bat egongo dira katalizatzaileak sortzeko. Nahasgailu guztiek izango dituzte irabiagailua eta itzaltzeko eta pizteko eta larrialdiko eteterako sakagailuak izango dituen aginte-mahaia. Frekuentzia-erregulagailuak jartzea erabaki da irabiagailuen energia-kontsumoa murrizteko.\nHainbat gelatan eta 3 solairutan banatutako eremua, azaleraren % 25 duena: beheko solairua: gela elektrikoa; lehen solairua: laborategia eta kontrol-gela; bigarren solairua: erabilera anitzak.\nZisterna-kamioientzako zamalekua, teilapeduna, kubeta eta balbula itxiko hustubideak izango dituena.\n13 depositu izango dituen aire zabaleko biltegiratze-eremua (tank farm). Andela guztiak itxiak izango dira, zehazki, 40, 60 eta 80 m3-koak, eta atxikipen-kubetak izango dituzte. 60 eta 80 m3-ko andelak altzairu herdoilgaitzezkoak izango dira, eta 40 m3-koa, aldiz, HDPEkoa. Presiozko/hutseko balbula, larrialdiko aireztatzea eta etengailudun nibela.\nTangak kargatzeko eta deskargatzeko ponpatze-eremu estalkiduna. Bi eremutan dago banatuta: gaur egun dagoen eremuan zazpi ponpa berri instalatuko dira zenbait produktu kargatzeko eta deskargatzeko, eta ponpatze-eremu berria erretxinen eta katalizatzaileen pabiloiaren eta andelen artean kokatuta egongo da. Azken horretan produktuak kargatzeko/deskargatzeko eta ontzi-aldaketak egiteko hamahiru ponpa ezarriko dira. Gehienetan balbula itxiak izango dituzten hustubidez osatutako kubeta baten gainean egongo da kokatuta, horrela era kontrolatuan hustu dadin.\nIparraldean: Bunge Ibérica enpresa dago, nekazaritza-sektorerako eta elikagaien industriarako irinak eta landare-olioak fabrikatzera dedikatzen dena.\nHegoaldean: Bilboko Portuko barneko bidean, Empresa Atlántica de Graneles y Moliendas SA enpresa dago, solteko kargak biltegiratzera dedikatzen dena; baita Intertek Ibérica ere, hainbat industria-sektoreri kalitatearekin eta segurtasunarekin zerikusia duten zerbitzuak ematen dizkiena.\nEkialdean: Limpiezas Nervión enpresa dago, Marpol-hondakinak eta industria-jatorriko olio erabiliak biltzeaz eta tratatzeaz arduratzen dena. Kanturi itsasoa ere bertan dago.\nMendebaldea: CLH enpresa.\nBigarrena. Proiektua exekutatzeko, sustatzaileak aurkeztutako dokumentazioan proposatutako neurri babesle eta zuzentzaileez eta baimen sektorialetan adierazitakoez gainera, baldintza hauek izan behar dira kontuan:\nLurzorua okupatzea dakarten lanak egin behar izanez gero, proiekturako behar-beharrezkoa den gutxieneko eremuan gauzatuko dira. Obrako materialek ahalik eta espazio txikiena hartu beharko dute, eta makineria eta ibilgailuak ezingo dira horretarako prestatutako eremuetatik kanpo ibili. Adierazitako eremutik kanpo ustekabeko eraginik gertatuz gero, neurri zuzentzaile eta lehengoratze-neurri egokiak ezarriko dira.\nEremuren bat egokitu behar bada bertan makinak uzteko, materialak bolada batean biltzeko edo pilatzeko, sortutako hondakin-tipologia ezberdinak kudeatzeko edo proiektuarekin zerikusia duen beste edozein jardun gauzatzeko, ingurumen-eragin txikieneko irizpideei jarraikiz hautatuko dira gune horiek. Dena den, eremu horiek ezin izango dira inola ere egon ur azpian gera daitezkeen eremuetan.\nObren Zuzendaritzak onartu beharko du eremu horiek non dauden zehatz, obrak hasi baino lehen.\nIgorpen atmosferikoen arazketa-ekipoen aldizkako mantentze-lanak egin beharko dira, modu horretan bermatzeko ekipamenduen funtzionamendu egokia dela eta igorpen atmosferikoen arloko organo eskudunak ezarritako balioak betetzen direla.\nHalaber, erabat debekatuta dago makinak konpontzea edo makinei olioa aldatzea, horretarako berariaz jarritako guneetan ez bada. Obrak egiten ari diren inguruan ez badago azpiegitura egokirik zeregin horietarako, berariazko gune bat egokitu beharko da lan horiek egiteko. Esparru hori mugatuta egongo da, eta zorua iragazgaiztu egin beharko da; era berean, efluenteak jasotzeko sistema bat izango da, zorua eta urak kutsatzea ekiditeko.\nEsparru horretan lurzoruaren kalitatearen aurretiazko adierazpenaren xede izan zen 48913-00015 lurzatia dagoenez, Lurzorua kutsatzea saihestu eta kutsatutakoa garbitzeko ekainaren 25eko 4/2015 Legean kasu horietarako ezarritakoari jarraikiz jardungo da. Baldin eta adierazpen horren xede izan zen esparruan materialak indusktatu behar badira, indusketa-plan bat idatzi beharko da, adierazpenean bertan ezarritakoaren arabera. Ondoren, plan hori ingurumen-organoak onetsi beharko du, eta induskatu beharreko materialen kudeaketa egokirako modua aurreikusi beharko da bertan.\nProduktu berriak aire zabalean biltegiratuko direnez, ezinbestekoa da berrikustea gaur egun ASK Chemicals enpresak biltegiratze-eremuko atxikipen-kubetetatik etorritako euri-urak isurtzeko duen baimenean ezarritako baldintzak. Horrez gain, aztertu egin beharko da ur sanitarioen arazketa-sistema doitzea beharrezkoa den edo ez (lohi aktibatuen ohe mugikorreko sistema prefabrikatua da, 40 biztanle baliokiderentzako gaitasuna duena, eta laginak hartzeko kutxatila bat), instalazioak handituko direnez, ur sanitarioen bolumena ere handituko delako.\nLanek irauten duten bitartean, beharrezkotzat jotzen diren jarraibide egokiak aplikatuko dira, obrako makineriaren mantentze-lanei eta zarata jatorrian murrizteari dagokienez.\nBestalde, proiektua garatzean, obrek eraginpeko eremuan sorrarazitako zaratarengatik ez dira gaindituko kalitate akustikoaren helburuak, Euskal Autonomia Erkidegoko hots-kutsadurari buruzko urriaren 16ko 213/2012 Dekretuan ezarrita, baina hori guztia dekretu horretako 35 bis artikuluan aurreikusitakoari kalterik eragin gabe.\nSoinu-emisioen fokuek Euskal Autonomia Erkidegoko hots-kutsadurari buruzko urriaren 16ko 213/2012 Dekretuak ezartzen dituen muga-balioak bete beharko dituzte.\nSortutako hondakinak Hondakin, lur kutsatu eta berariazko araudiei buruzko uztailaren 28ko 22/2011 Legean ezarritakoaren arabera kudeatuko dira, indusketetatik datozen hondakinak eta obra-lekuak prestatzeko lanetatik sortzen direnak barne, eta, behar izanez gero, haien ezaugarriak adierazi beharko dira, zer izaera duten eta nora bidali behar diren zehazteko asmoz.\nHondakinak kudeatzeko hierarkia-printzipioei jarraituz, hondakinen sorreran prebentzioa sustatu behar da, edo, hala badagokio, uztailaren 28ko 22/2011 Legearen 8. artikuluan ezarritako lehentasun-hurrenkerari jarraituz kudeatu behar dira, hau da: prebenitzea, berrerabiltzeko prestatzea, birziklatzea eta baliarazteko beste modu batzuk, balorizazio energetikoa barne.\nHondakinak deuseztatu ahal izateko, aldez aurretik justifikatu beharko da haien balorizazioa ez dela bideragarria ez teknikoki, ez ekonomikoki, ez ingurumenaren aldetik.\nEraikitze- eta eraispen-jardueren ondorioz sortutako hondakinak Eraikuntza- eta eraispen-hondakinen ekoizpena eta kudeaketa arautzeko den otsailaren 1eko 105/2008 Errege Dekretuan eta Eraikuntza- eta eraispen-hondakinen ekoizpena eta kudeaketa arautzeko den ekainaren 26ko 112/2012 Dekretuan aurreikusitakoa betez kudeatuko dira. Aipatutako 112/2012 Dekretuaren 4. artikuluari jarraikiz, proiektuaren sustatzaileak hondakinak kudeatzeko azterlana eta eraikuntzako eta eraispeneko materialen azterlana sartu beharko ditu eraikuntza-proiektuan. Proiektu horrek I. eranskinean ezarritako gutxieneko edukiak izango ditu. Halaber, eta otsailaren 1eko 105/2008 Errege Dekretuan ezarritako betebeharrei kalterik egin gabe, kontratatzaileak, hala badagokio, obretan sortuko diren hondakinen eta eraikuntzako eta eraispeneko hondakinen gaineko betebeharrak nola beteko dituen jasoko duen plan bat ere egin beharko du. Plan hori obraren kontratu-agiriei erantsiko zaie.\nJardueraren ustezko soberakinak betegarritarako erabili behar badira, otsailaren 24ko 49/2009 Dekretuan xedatutako baldintzak bete behar dira.\nHondakin arriskutsuak biltzeko sistemak independenteak izango dira, baldin eta, tipologia dela eta, isuriren baten ondorioz nahastuz gero arriskutsuago bihurtu badaitezke edo kudeaketa zaildu badezakete. Hondakin arriskutsuentzako ontzietan uztailaren 20ko 833/1988 Errege Dekretuaren (hondakin toxiko eta arriskutsuei buruzko maiatzaren 14ko 20/1986 Oinarrizko Legea betearazteko oinarrizko araudia onartzen du dekretu horrek) 13. artikuluan ezarritako segurtasun-arauak kontuan izan beharko dituzte; itxita egongo dira kudeatzaileak jaso arte, isuri edo lurrundu ez daitezen. Horrelako ontziak etiketatuta egongo dira, eta etiketa argia, irakurtzeko modukoa eta ezabaezina izango da, eta uztailaren 20ko 833/1988 Errege Dekretuaren 14. artikuluko jarraibideen araberakoa.\nIndustrian erabilitako olioaren kudeaketa arautzen duen ekainaren 2ko 679/2006 Errege Dekretuari jarraituz kudeatu beharko da sortutako olio erabilia. Olio erabiliak, baimendutako kudeatzaile bati eman arte, estalpean utziko dira behar bezala etiketatutako depositu estankoetan; zola iragazgaitz baten gainean egon beharko dute, kubo txikietan edo ihes eta isuriei eusteko sistemen barruan.\nSismoen aurkako Eraikuntza Araua hartuko da kontuan eraikuntza berrietarako: zati orokorra eta eraikuntza (NCSR-02) irailaren 27ko 997/2002 Errege Dekretuak onartua.\nAintzat hartu beharko da instalazioan aplikatzekoa izan daitekeela 2012/18/EB Zuzentaraua. Santurtzi, Zierbena eta Bilboko Portu Autonomoko industria-eremuan Kanpoko Larrialdi Plana (aurrerantzean, KLP) duten zenbait erakunde daude, eta 2012ko abenduko Bilboko Portu Autonomoko KLPan jasota dago plan hori. Hori aintzat hartu beharko da enpresaren autobabes-planeko jarduketak garatu eta ezartzerakoan. Aipatu enpresetako KLPetan ezarritakoari jarraikiz, ASK Chemicals enpresaren kokapenari eragiten dioten esku-hartze eta alertarako eremuak zehaztu dira, balizko istripuetarako.\nEAEko Uholdeak Prebenitzeko Plan Integralaren Eusko Jaurlaritzaren azterketa plubiometrikoaren arabera (1992), azterketaren xede-esparruko prezipitazio-isomaximak 200 mm/egun azpikoak dira 500 urteko errepikatze-denborarako. Horrek berekin dakar saneamendu- eta/edo isurketa-obretatik erator daitezkeen drainatze-obren diseinuak aintzat hartu beharko dituela dagozkien itzulketa-ibilguekin lotutako prezipitazioak.\nGaldaketarako pinturen fabrikazioa Larrialdiei aurre egiteko zenbait jarduera, zentro edo establezimenduren autobabes-betebeharrak arautzen dituen azaroaren 2ko 277/2010 Dekretuak araututako jarduera bat da, 21/2019 Dekretuak aldatu zuena, eta beraz, autobabes-plan bat izatea ezinbestekoa da jarduera abiarazteko. 227/2010 Dekretuaren 4. artikuluak ezarritakoari jarraikiz, jardueraren titularraren betebeharra da:\nBere jarduerari dagokion autobabes-plana egitea eta administrazio publikoaren barnean ustiapenerako edo jarduera hasteko lizentzia edo baimena emateko eskuduna den organoari aurkeztea.\nDekretu honen arabera erregistratzekoak diren datuak Euskadiko Autobabes Planen Erregistro Orokorrera bidaltzea, eta datu horiek eguneratuta izatea.\nEuskal Kultura Ondareari buruzko uztailaren 3ko 7/1990 Legean ezarritako gainerako xedapenak gorabehera, obrak egitean aztarna arkeologikoren bat egon daitekeela pentsarazten duen zerbait aurkitzen bada, berehala jakinaraziko zaio Bizkaiko Foru Aldundiko Kultura Zuzendaritza Nagusiari, eta hark erabakiko du zer neurri hartu.\nProiektuan inplikatutako herriguneko biztanleei enbarazurik ez eragitea zarata eta hautsarekin.\nHirugarrena. Lehenengo puntuan ezarritako baldintzen arabera, eta kontuan izanik sustatzaileak planteatutako neurri babesle eta zuzentzaileek nahiz bigarren puntuan adierazitakoek eta baimen sektorialetan ezartzen diren neurriek ingurumenarekiko kalteak murrizten dituztela, ez da aurreikusten ingurumenean eragin negatibo nabarmenik sortzea. Horrenbestez, ez da beharrezkoa ingurumen-inpaktuaren ebaluazio arruntaren mende jartzea ASK Chemicals España SAU enpresak Bilboko Portuan erretxinak eta katalizatzaileak produzitzeko instalazioa ezartzeko proiektua.\nLaugarrena. Ebazpen honen edukia jakinarazi behar zaio bai Zierbenako Udalari, bai eta proiektuaren sustatzaileari, ASK Chemicals España SAUri, alegia.


Jai egun handia atzo Artikutzan, San Agustin egunean | El Diario Vasco\nOiartzunJai egun handia atzo Artikutzan, San Agustin egunean\nJai egun handia atzo Artikutzan, San Agustin egunean\nAitzol Atutxa lanean, Artikutzako frontoian. / ARGAZKIAK GOIZARIN\nPilota txapelketak, aizkolariak, erromeria eta, batez ere, giro bikaina ez ziren falta\nGOIZARINOIARTZUN. Martes, 29 agosto 2017, 08:23\nUrtero moduan, San Agustin eguna ospatu zen atzo Artikutzan eta jendeak urteroko ohiturari eutsi zion. Eguraldi bikaina lagun, egun pasa joan zen jendea Artikutzara, batzuk oinez edota bizikletaz, besteak zaldiz eta gehienak kotxez. Goizean goiz hasi zen Artikutza bisitariz betetzen eta 11:00etan jende ugari elkartu zen bertako elizan, Donostiako apezpiku Jose Ignacio Munillak eman zuen meza en-tzutera. Gero, pilota partida bikainak jokatu zituzten Oiartzungo eta Goizuetako pilotariek, tartean Lesakakoa baldin bazen ere. Lehendabiziko partida oiartzuarrek eraman zuten; bigarrena, berriz, goizuetarrek.\nPartiden ondoren, jendea bazkaltzera joan zen eta bakoitzak ahal zuen moduan egin zuen jatordua. Gehienek, etxetik eramandako mahaietan bazkaldu zuten. Baziren elizako aterpearen babesean bazkaldu zutenak ere.\nHerri kirolak eta erromeria\nArratsalde partean ere izan zen zer ikusi eta zer gozatu Artikutzan. Herri kirolen garaian jende mordoxka bildu zen frontoiaren inguruan. Aizkolariek eta harri jasotzaileek egindako lanak ikusteko parada izan zuten. Jakes Iruretagoiena gaztetxoa hasi zen harria jasotzen. Gero, Karmele Isasolak hartu zuen txanda; azkenik, Joxe Ramon Iruretagoienak ere jasoaldi politak egin zituen. Ai-tzol Atutxa, Aratz Mugertza, Donato Larretxea eta Iñaki Azurmendi aizkolariek ere lan bikaina burutu zuten. Oraindik festarako gogoz zeudenentzat, erromeria izan zen 20:00etatik aurrera.\nEgun osoan zehar artisauen lanak ikusterik bazegoen Artikutzan eta euskal produktuak salgai zeuden: taloak, gazta, pastelak... Bertara hurbildu zirenek jan eta edateko aukera izan zuten propio egokitu ziren bi tabernetan. Aurten ere, Gure Esku Dago dinamikako kideak aritu ziren lanean.\nHortaz, festa giroan igaro zuten eguna beste behin ere Artikutzara hurbildu zirenek eta barruti natural horretako baso ederrez eta lasaitasunaz gozatu zuten.\nLagunarteko partida Karla Lekuona zelaian, gaur Erromesak Oiartzungo herritik barrena, Compostelarako bidean


uztaila 2009 - Gazteluko plazatik\nAteak zabaldu behar dira, itxi ez\n(ARGIAko 2192. zkian argitaratua) Estrasburgoko auziak ezker abertzaleko sektore askoren esperantzak latz zapuztu ditu. Edozer aurreikusten zen, baina esperantzak ere handiak ziren… Alderdien Legearen aurkako jarrera agertu dutenentzat, Batasunaren legez kanporatzeak erabat urratzen ditu joko politikorako arauak; hala adierazi da behin eta berriz berau indarrean jarri zenetik. Alde horretatik ezinezkoa da irenstea Estrasburgoko Auzitegiak emandako epaia, nahiz eta berau prestigio handia...\nGaraipena, atzamar puntatik orporaino\nEkainaren 29an –joan den astelehena– bi paragrafo hauen azpiko artikulua idaztean, zenbait iturritatik aipatu zen albistea sinetsi nuen, alegia 2011n itxiko zela Garoña. Nagusiki, gauza bategatik iruditu zitzaidan sinesgarria, 2012an Espainiako hauteskunde orokorrak izango direlako eta itxiera urtebete lehenagorako iragarriz gero, PPk ezingo zuen zentrala berrabiarazi hauteskunde orokorrak irabaziz gero. Gainera agintariek sarri hartzen dituzten neurri nahasien moldekoa iruditu...\nEpaiak ez du Alderdien Legea justua bihurtzen\nEstrasburgoko Auzitegiaren epaia HB eta Batasunaren aldekoa izan balitz, garaipen handiaz hitz egingo litzateke Alderdien Legearen aurka daudenen artean; eta ez dakit norainokoa, baina bazen aldeko izatearen esperantza. Beraz, kontrakoa denean ezker abertzalearen aurkako kolpe latza dela ondorioztatu behar da. Duela ia urte eta erdi Europako auzitegi honek helegitea onartu zuenean, alderdien legearen aurka agertutako guztiek egin zuten onarpenaren balorazio oso positiboa. Batasuna eta HBren...


Elgoibarko Udalak Mugikortasun Iraunkorraren Astearen balorazio positiboa egin du - Elgoibarko Udala\nElgoibarko Udalak Mugikortasun Iraunkorraren Astearen balorazio positiboa egin du\n2017 - 12 - 6\nUdalak egindako inkesten arabera, mugikortasun astea oso ondo edo ondo baloratu dute herritarren %77,36ak.\nElgoibarko Udalak, azaroaren 20-25 bitartean ospatutako Mugikortasun Iraunkorraren Astearen balorazio baikorra egin du. Aurtengoan ere, ekimenaren helburua oinezkoentzat kaleak berreskuratzea izan da, auto pribatua erdiguneko kaleetan gutxituz. Herritarren parte hartzea sustatu eta hauen iritzia jasotzeko xedearekin, udalak berrogeitamar inkesta baino gehiago burutu ditu, 20 eta 70 urte bitarteko elgoibartar eta bisitarien artean. Jasotako emaitzen arabera, inkestatuen %77,36ak mugikortasun astearen baitan antolatutako jarduerak oso ondo edo ondo baloratu dituzte.\nAurten udalerriko mugikortasun plana idazten ari da Udala, beraz horri lotuta jarduera dexente antolatu dira. Azaroaren 20 eta 25 bitartean, kasko historikoaren kaleak motordun ibilgailuentzat itxita egon dira aste guztian zehar. Baina horrez gain, kaleak oinezkoentzat erakargarriagoak egin nahi izan dira, nolabait, kaleak eta plazak, erakusketa areto bihurtuz. Horretarako saltokiek beraien dendako sarrerak apaindu dituzte (loreontziekin, puxikekin, alfonbrekin…) eta hainbat lokal hutsetan herriko artisten artelanak eta argazkiak erakutsi dira.\nHobekien baloratutako ekimenak\nBurututako jarduera guztien artean eta jasotako inkesten emaitzen arabera, Kalebarreneko gunea oso ondo hartu zuten herritarrek, bertan eseriz, edo jarritako jostailuekin jolasteko aukera izan baitute. Sortutako gune honi buruzko inkestek erakusten dute, erdigunean honelako gune gehiago sortzearen aldeko interesa egon badagoela, belar naturalaren aldeko apostua eginez.\nZentzu honetan, modu positiboan baloratu da baita, Ikastolako eta Herri eskolako 3 gela bakoitzeko HH5eko ikasleek Elgoibarko udaltzainen partetik jasotako bisita eta eskainitako bide hezkuntzako argibideak. Era berean, bigarren eskuko merkatuari dagokionez, eguraldia lagun izan ez zuen arren, giro ederra sortu zuten Lekuederren Herri eskola eta Ikastolako ikasle eta irakasleek, bidezko merkataritzakoek eta Eibarko Sahara taldekoek. Saldutako jostailu, liburu eta kirol materialaren diruarekin ingurumenarekin lotutako irteera bat egingo dute.\nAipatzekoa da baita, nahiz eta San Frantzisko, San Bartolome, Errosario eta Santa Ana kaleak itxita egon diren motordun ibilgailuentzat, Udaltzaingoak esandakoaren arabera, zama banaketako enpresek ez dute inongo arazorik izan beraien lana normaltasunez burutzeko.\nArtea Elgoibarko kaleetan\nBost egunez, Elgoibarko kale eta plazak, erakusketa gune bihurtu dira. Gemma Monreal, Arturo Andrade, Emi Nogales, Jairo Berbel, Alex Berasategi, Xarlem Creations eta Egur-eko Paula Heras bezalako artistek, herriko 13 lokaletan jarri dituzte ikusgai beraien artelanak eta beste 10etan argazki erraldoiak ere ipini dira. Ikusmin handia sortu dute artelan hauek. Inkestetan jasotakoaren arabera, oinezkoek artelanak ikusgai izatea eskertu egin dute, argia eta bizia eman dielako erdiguneko kaleei. Artelanak ikusteko aukera izateaz gain, “eskaparate berrietako” argiek kaleetan saltoki gehiago daudelaren sentsazioa eman dute, kale giroa sortuz.\nJarduera guzti hauek aurrera eramateko parte hartu duten norbanako eta talde guztiei bere esker ona adierazi nahi die Elgoibarko Udalak. Besteak beste: higiezinen agentziei, lokaleetako jabeei, Kiroldegiko gimnasia taldeari, 60+ taldeari, parte hartu duten saltokiei eta herritarrei, eta Elgoibarko artistei (Gemma Monreal, Arturo Andrade, Emi Nogales, Jairo Berbel, Alex Berasategi, Xarlem Creations eta Egur-eko Paula Heras besteak beste).


Dantzan aritu diren emakumeek jasoko dute Festa saria - Iruñea - euskalerriairratia.eus\nDantzan aritu diren emakumeek jasoko dute Festa saria\nEuskalerria Irratia 2019-06-21 07:44\nFesta saria banatzen du Bronce peñak.\nBronce Peñak ematen duen saria da hori eta helburu du jai eremuan emakumeek izan duten presentzia gogoan izan eta omentzea. Musikariek, lehenengo zinegotziek eta orain dantzariek jasoko dute saria.\nJaietan Berdintasunari ekarpena egin dioten emakumeak aitortzen ditu Bronce Peñako Festa izeneko sariarekin. Aurten, dantzariak omenduko ditu. Eta emakumezko dantzari guztiak hartuko dituzte aintzat hamar emakumeri saria emanez.\nErraldoiek, kilikiek eta musikariek bezala dantzariek ere kolorea ematen diete sanferminei. Kalean ikusten ditugu festa giroan. Baina, ez da beti horrela izan: emakumeak ez dira ekitaldi ofizialetan dantzan aritu 1999. Urtera arte. Arrazoi erlijiosoak tarteko eta tradizio matxistak eraginda gertatzen zen hori.\nEgun dantzari diren emakumeei emanen diete Festa saria, tartean, Aniana Alfarori eta Ainara Ibañezi. Baina, egun laurogei urte baino gehiago dituzten beste hainbat emakumeri ere: eurak ere dantzari izan zirelako, eta nahiz eta, ekitaldi ofizialetan kalera ateratzerik ez zuten izan, tokia egin zieten ondorengo emakumeei bidea erraztuz.\nEmakumeek sanferminetan izan duten parte-hartzearen historia idazten ari dira Bronce Peñako kideak. Festa saria da horren adibide. Uztailaren 11n emanen diete saria dantzan aritutako emakumeei. Eta hori baino lehen, ekainaren 27an, ‘Aintzindariak’ izeneko dokumentala estreinatuko dute Nafarroako Filmotekan.\nDuela lau urte banatzen ditu Festa sariak Bronce peñak. Dantzarien aurretik, musikariak omendu zituzten, Iruñeko lehenengo zinegotziei egin zieten aitortza.


ELORRIAGARA IRTEERA | Maria eta Jose IkastetxeaMaria eta Jose Ikastetxea ELORRIAGARA IRTEERA – Maria eta Jose Ikastetxea\nHasiera › BERRIAK › LH_B › ELORRIAGARA IRTEERA\nIkasturteari hasiera emateko, pasa den ostiralean, LHko lehenengo zikloko ikasleak Elorriagara joan ginen eguna pasatzera. Goizean abiatu ginen , motxilak sorbaldan hartu eta egun ederra pasatzeko asmoz. Abestuz joan ginen bertako baserri , animalia eta paisaia ederrez gozatuz. Elorriagara iritsi eta hamaiketakoa jan ostean, jolasteko tartetxo bat izan genuen. Ondoren, etxean prestatu zizkiguten ogitarteko goxoak jan genituen gure lagunekin batera. Jolasean jo eta su ibili ondoren, bueltako bideari ekin genion. Ikastetxera neka-neka eginda iritsi ginen. Egun bikaina igaro genuen!


Kultura Ondarea saria irabazi dute Bidebieta Institutuko sei ikaslek - Irutxuloko Hitza : Irutxuloko Hitza\nKultura Ondarea Saria irabazi dute Bidebieta Institutuko sei ikaslek. Sari honen helburua, Euskal kultur ondarea zabaltzea, ezagutzea eta baloratzea dela azaldu dute eta baita, euskal gizartearen arloko sormena eta ekintzailetza sustatzea ere. Bidebieta Institutuko ikasleek bideo bat egin dute auzoko historia kontatuz: “Kontakizuna, Institutuko liburutegian hasten da bertako liburu zahar batean gutun bat aurkitzen dutenean. Gutun hori, Bidebietako tiro eremuan fusilatua izango den pertsona batek bere familia inglesari idatzitakoa da. Gutun hori irakurri ondoren, bertan aipatzen denari tiraka gure auzoaren historia ezagutzen joango gara. Esperientzia hau, oso aberasgarria izan da guretzako, eta baita bideoa ikusten duten guztientzat ere”. Ekainaren 12an Gasteizera joango dira Lehendakaritzan saria jasotzera.


Irekia Eusko Jaurlaritza - Gobierno Vasco :: Gobernu Kontseiluak Espainiako Gobernuarekin sinatu beharreko hitzarmena onartu du, Covid-19ak eragindako sektoreentzako zuzeneko laguntzak kudeatzeko (Gobernu Bilera 2021-5-18)\nGobernu Kontseiluak Espainiako Gobernuarekin…\nGobernu Kontseiluak astearte honetan onartu du Pedro Azpiazu Ekonomia eta Ogasun sailburuak, María Jesús Montero Ogasun ministroak eta Estatuko Zerga Agentziak sinatu beharreko hitzarmena, COVID-19ak eragindako sektoreei bideratutako 218 milioi euroko laguntza zuzenak kudeatzeko; laguntza hauek enpresa-kaudimena babesteko ezohiko neurrien barruan sartzen dira. Pedro Azpiazu Ekonomia eta Ogasun sailburuak aste honetan bertan sinatuko du akordioa, ekainean laguntzen deialdi publikoa egin ahal izateko.\nKudeaketarako 43 teknikari kontratatzea\nLaguntza horiek kudeatzeko behar diren giza baliabideak emateko, Gobernu Kontseiluak, halaber, lan-poltsen bidez hautatutako profil teknikoko 43 bitarteko funtzionario kontratatzea onartu du. Kontuan izan behar da 2021eko abendurako laguntza horiek ebatzita egon behar dutela, eta erkidegoetako gobernuei ezarri zaien administrazio-karga oso handia dela, eta kontratazio horren kostuak Eusko Jaurlaritzak ere bere gain hartuko dituela.\nLantalde hori, hasiera batean, urtebetez egongo da aktibo, eta gehienez ere beste urtebetez luzatu ahal izango da, harik eta ordainketa, justifikazioa eta laguntzen xedea eta onuradunek bete beharreko baldintzak betetzen direla egiaztatzen den arte. Diru-laguntzak abenduaren 31 baino lehen emango dira.\nEkonomia eta Ogasun Saila arduratuko da eskabideak izapidetzeaz, kudeatzeaz eta ebazteaz, laguntzak ordaintzeaz, ordainketa egin aurreko kontrolez eta azken hartzaileek zuzeneko laguntzak behar bezala erabiltzen dituztela kontrolatzeaz.


Bingen Zupiria izango da martxotik 'Deia' egunkariko zuzendaria | Agenda | Berria\nBingen Zupiria izango da martxotik 'Deia' egunkariko zuzendaria\nIMANOL OTEGI/ ARGAZKI PRESS\nIñigo Camino izan da Deia egunkariko zuzendaria 2009. urteko irailetik hona. Martxoaren 1etik aurrera, ordea, erakundeen komunikazio alorreko lan batean hasiko da. Eta Bingen Zupiria (Hernani, Gipuzkoa, 1961) izango da haren ordezkoa Deia-n.\nZupiria Eusko Jaurlaritzako prentsa bulegoko zuzendaria izan zen Jose Antonio Ardanza lehendakariarekin, 1989ko irailetik 1999ko martxora. 1999ko maiatzetik 2009ko ekainera, berriz, ETBko zuzendaria izan zen.\nEITBko zuzendaritza berria iritsi ostean, ETBko ordezkaria izan zen Mugaldekoak telesaileko gidoien gainbegiratzean. 2009ko azaroan, berriz, G-Quest enpresako zuzendari izendatu zuten. Marketin estrategikoa, ikerketa eta komunikazioa lantzen ditu enpresa horrek.\nDeia-n zutabeak idatzi ditu Zupiriak, Hitzaren kupela tartean.


Harotik Santo Domingorako etapa | Camino de Santiago | Etapak\nKokaleku honetan zaude: Azala > Bidaiak > Donejakue bidea > Etapak > Harotik Santo Domingorako etapa\nEtapa 8: Harotik Santo Domingorako etapa\nEtapari buruzko informazioa 8: Harotik Santo Domingorako etapa\nDemanda mendilerroko hondoko oihala, sarritan elurtuta, azken etapak sakontasunez betetako ikuspegi zabala eskaintzen du. Kolofoi ona, Barneko bide bakartia amaitzeko eta Santo Domingo de la Calzadan, Donejakue bidea berriz hartzeko. Bide Frantseseko herri horretan, erromes gehiagoren gorabeherak izaten dira.\nAtzoko pasabideetatik Bartolomé Cossio plazaraino itzuliko gara, eta ezkerretara egingo dugu biribilgunera iristean (erreferentzia gisa, eskuinetara utziko dugu, espaloiaren beste aldean, epaitegien eraikin pintoreskoa), San Millán de la Cogolla etorbidea, Zarratongo errepidea, aurrerago hartzeko. Eskuinetara, Haroko zezen-plaza dago, eta, beti zuzen, etorbidetik, eta elkarri itsatsita, Errioxa Garaiko herri hau uzten dugu pixkanaka. Irteeran hiribidea LR-203 errepide bihurtzen da. Bere bazterbidean aurrera egingo dugu, eta 2. eta 3. kilometro-puntuen artean AP-68 autobidetik pasatuko gara. Ondoren, errepidea eskuinetik utziko dugu pista bat hartzeko (2,7 km). Autobidearekiko paraleloan, hirurehun metro egin, eta beste partzela-pista batetik ezkerrera egingo dugu, bidexken arteko aldapa bati aurre egiteko. Desnibel txikia gaindituta, sakontasunez betetako panoramika bikaina ikus dezakegu. Egun bakan batean, etapako lehen herritik Demanda mendilerroa azkenekoraino eta atzean, San Lorenzo tontorraren silueta ikus daiteke, 2.200 metroko hesia aise gaindituz. Laster, N-232 errepideak moztuko du pista. Errepide hori zuzenean gurutzatu dezakegu gure ardurapean, edo bostehun metro eskuinetara dagoen zubi bat erabiliz (nahiz eta kilometro bat inguruko rodeoa izan, Haroko Bidearen Lagunen Elkarteak pasabide hori seinalatu du eta errepidea zubitik zeharkatzea gomendatzen du, seguruagoa delako eta istripurik gerta ez dadin). Bidegurutzearen ondoren, pista batetik jarraituko dugu. Pista hori laborantzako lurzatietara egokituko da eta Zamaca ibaiak osatzen duen ibar emankorrera iritsiko da. Aldapa gogor batek Zarratongo sarrerara eta Jasokundeko parrokiara (8,7 km) hurbiltzen gaitu. Elizaren portada eskuinean utzita, berrogeita hamar bat metro aurrerago, ezkerretara egingo dugu Somo de Villa kaletik. Laster eskuinetara egingo dugu, eta San Andres ermitaren ondoan, Veracruzeko egoitza zaharrean, sortzen den pista hartuko dugu. Gauza bera baino gehiago. Hondoko oihal berarekin, pinazi-pinuen gordelekuren batekin apaindutako laborantza-eremu zabalen artean zabaltzen da trazadura. Bistan, ezkerrean, Cidamon dago, baina ibilbideak saihestu egiten du eta Madrid de los Trillos ondotik (11,5 km) pasatzea erabaki du. Familia bat bizi da. Etxe bakan pare bat dira, eta beldur baino zarata handiagoa eragiten duten zakur lotu batzuek zaintzen dituzte. Zazpiehun metro aurrerago, San Torcuatora doan bigarren mailako errepidea gurutzatuko dugu, ezkerretara, eta aurrez aurre jarraituko dugu. Kilometro eta erdi geroago (13,7 km), pista LR-203 errepidera aterako da eta handik Bañaresera iritsiko gara, Oja ibarreko udalerrira. Real de Abajo kalea Espainiako plazaraino doa, Udaletxea dagoen tokiraino (14,8 km). Udaletxearen fatxada amaitzen den tokian, eskuinera biratuko dugu – Odol Emaileen hiribidea -, eta han Santa Cruz parrokia-eliza eta Antiguako Santa Maria ermita erromanikoa daude, eta merezi du bisita. Ezkerretara egingo dugu Caparrones tabernaren ondoko kaletik, eta aurrez aurre jarraituko dugu Bañares El Castillo kaletik ateratzeko. Asfaltatuta dagoen nekazaritzako bidetik atera eta ezkerretara bihurgunean utziko dugu, Santo de la Calzadarantz zuzen doan pistatik aurrera. Bi kilometro ingurura (18,3 km), pista horrek N-120 bidea saihesten du, zubi bati esker, eta, ondoren, Santo Domingo de la Calzadaren sarrerarantz jarraitzen dugu, zehazki, Calvario kalerantz, eta, ondoren, Europa etorbidetik ezkerrera egingo dugu. Ondoren, errepidea gurutzatuko dugu Calahorrako etorbidean, eta aurrez aurre sartuko gara Las Monjas kalean. Azkenik, eskuinera egingo dugu eta Kale Nagusira iritsiko gara. Kale horrek katedraleko plazaraino eramango gaitu. Hor, Barneko Bidea eta Frantsesa lotzen ditu, Santiagoren bila (20. km).\nBai kilometrajeagatik, bai orografiagatik, Bide osoko etapa leunenetako bat da. Kontuz ibili behar da N-232 eta N-120 errepideen bidegurutzeetan, baita LR-203 errepidearen bazterbidetik gabiltzanean ere.\nGaur egun, bi herrietako zaharberritze-zerbitzuak daude, baina beti da ona batez ere urez kargatzea. Santo Domingo de la Calzadan amaitzen da gure Euskal Bidea, eta bete-betean sartzen gara Frances bidean, bakardadea amaitu zen, eta handik aurrera zerbitzu ugari daude, erromesez gain, ia herri guztietan. Gida hau lagungarria izango zitzaizulakoan, eskerrik asko zure erromesaldian zurekin eraman gaituzulako. Bide ona beti.\nJasokundearen parrokia-eliza: XIII. mendeko fabrika, XV. mendeko gotiko flamigeroko portadagatik nabarmentzen dena.\nGurutze Santuaren parrokia-eliza: Gotiko berantiarrekoa, XV. mendearen amaieran eta XVI. mendearen hasieran eraikia. Bost zatitan banatutako nabe bakarrekoa da. Hiru kapera eta bi portada ditu, iparraldean eta hegoaldean, pinakuluz apaindutako arkupeek babesturik. Dorrea XVII. mendean eraiki zen eta barrualdean rococo estiloko erretaula bat dago, Francisco de la Piedra eta San Formerioko arkak egina, XII. mendeko erromanikoa.\nAntiguako Santa Maria ermita: Eraikin primitiboa XII. mendeko erromanikoa da. Erortzeko zorian zegoen, eta 1975 eta 1978 bitartean egungo kokalekura joan zen hura berreraikitzeko. Portada nagusiko tinpanoak Epifaniako eszena bat erakusten du. Erlaitzak animalien irudiekin zizelkatutako hagatxoak ditu.\nKatedrala: Erromanikotik gotikorako trantsizioaren adibide argia. Katedrala da, 1232an apezpiku-egoitza izendatu baitzuten hiria. Horma-hobi batek, bidegabeki urkatutako erromesaren oroimenez, oilar bat eta oilo bat bizirik ditu, erromes konpostelano gaztearen xalotasuna adierazteko erabili zuten tradizioaren antzekoak.\nErromesek 8. etapari buruz zer iritzi duten Harotik Santo Domingorako etapa\nEtaparen profila 8: Harotik Santo Domingorako etapa


Euskalmeten arabera, Gasteizeko Udalera bidalitako meteo adversa abisuetan argi eta garbi azaltzen zen elurra dela eta martxan jarritako alerta laranja.\nEuskalmetek adierazi du Gasteizko Udalak astearteko elur-iragarpen zuzena goizetik zeukala. Euskal meteorologia agentziaren arabera, iragarpen horrek ez zuen inolaz ere aipatzen prezipitazioak eguerdiko 12etatik aurrera hasiko zirenik, udal iturriek esan zuten moduan.\nEuskalmeten arabera, Gasteizeko Udalera bidalitako meteo adversa abisuetan argi eta garbi azaltzen zen elurra dela eta martxan jarritako alerta laranja asteazkeneko 00:00etatik egun bereko 24:00ak arte izango zela.\nEspero zen prezipitazio-maila txikia izan arren (abisu horia zegokion kopuru horri), tenperatura oso hotzak iragarrita zeudenez, Eusko Jaurlaritzako Larrialdiei Aurregiteko eta Meteorologia Zuzendaritzak abisu-maila igo zuen horitik laranjara, elur moduko prezipitazio eskasak kaleetan zein errepideetan sor zitekeen arazoa aurreikusita, azaldu du Euskalmetek.\nAgentziak adierazitakoaren arabera, abisuaz gain, egoeraz informatu zen prentsa-ohar eta komunikabide ezberdinen bidez. Halaber, euskal erakundeetako bidezaintza teknikariekin hitz egin zuten, horien artean, Gasteizeko Udalekoarekin.\nEuskalmeten ustez, Gasteizeko Udalaren adierazpenak udaletxe propioak egindako meteorologia-abisuen interpretazio oker baten ondorio izan daitezke.\nInformazio gehiago:Eitb: Elurteak eztabaida piztu du Euskalmeten eta Gasteizko Udalaren artean


Irekia Eusko Jaurlaritza - Gobierno Vasco :: Krisiaren aurrean administrazioak «eredugarri izan behar du»\nKrisiaren aurrean administrazioak «eredugarri …\n\nKrisiaren aurrean administrazioak «eredugarri izan behar du» Iturria: Irekia\n\nGastuen murrizketaren proposamena Iturria: Irekia\n\n\nMendiak aitortu du 2012. urtea «oso zaila» izango dela, Europa atzeraldian sartu delako eta aldundiek uste baino diru gutxiago biltzea aurreikusi dutelako\nEusko Jaurlaritzak sindikatuei aurkeztutako neurriak «negoziagarriak» dira sailburuaren iritziz, eta ez dakarte «soldata-murrizketarik, Jaurlaritzak hori ez baitu aztertu ere egin», baizik eta «eskubide-igurikimena murriztea, 2012rako soilik». Mendiak azaldu duenez, neurriok hartzea beharrezkoa da, «2012ko zerbitzuak eskaintzerik ez baitago 2005eko baliabideekin». Aitortu du langile publikoek ahalegin handia egin dutela, baina gogora ekarri du berdin ere egiten dutela lana galdu eta Diru-sarrerak Bermatzeko Errenta jasotzen dutenek zein «ateak ez ixteko borrokan murgilduta dauden» enpresek.\nEusko Jaurlaritzak mahai orokorraren barruan, eta 2012an 100 milioi euro baino gehiago aurrezteko xedez, atzo sindikatuei aurkeztutako proposamenaz hitz egin du gaur Justizia eta Herri Administrazioko sailburu Idoia Mendiak.\nMendiak argitu duenez, 2012. urte «oso zailari» aurre egiteko, sindikatuei aurkeztutako langile publikoei buruz proposamenek ez dute «soldata murrizketarik ekarri behar, Jaurlaritzak ez baitu hori aztertu ere egin», baizik eta «2012an eskubide-igurikimena murriztea soilik».\nSailburuaren ustez, Euskadi «ez da uharte bat», eta doikuntzak «beharrezkoak dira» gaur egungo egoera ekonomikoan; izan ere, Europa atzeraldian ofizialki sartu da eta aldundiek aurreikusitako diru-sarrerak aurreko urteetakoak baino txikiagoak izango dira.\nBilbon Giza Eskubideen kanpaina aurkeztean, sailburuak adierazi du administrazio publikoak «eredugarri» izan behar duela krisialdi ekonomikoko egoera honetan. Horretaz gain, administrazioko langileek egoera honetan egindako «ahalegina» goraipatu du, enplegua galdu eta diru-sarrerak bermatzeko errenta jaso behar izan duten langileek edo krisiaren aurrean «amore ematen ez duten» enpresek egindakoa bezalaxe.\nEusko Jaurlaritzak aurkeztutako proposamen artean daude garaia baino lehen erretiroa hartzen duten pertsonentzako primak bertan behera uztea, txandakako kontratua ez aplikatzea eta funtzionarioek jarduera 65 urteren ostean luzatzeko duten aukera kentzea, nominan karrera profesionalari dagozkion zenbatekoen sortzapena etetea eta, absentismoa, Mendiaren iritziz, herri administrazioan sektore pribatuan baino «askoz handiagoa dena», murrizteko akordioak egitea. Sailburuak azaldu duenez, aurtengo lehen hamar hilabetetan laneko 48.000 baja egon dira Eusko Jaurlaritzako funtzionario publikoak 66.000 inguru direnean; eta horrek, gaineratu duenez, 43 milioi euroko kostua du.\nSailburuaren iritziz, baina, neurri hauek «negoziagarriak» dira, eta sindikatuekin akordioa lortzeko aukeraren aurrean baikor agertu da.\nintervencion_integra_reducc... behera kargatu (10 MB)\nkortea_mendia_murrizketak_2... behera kargatu (0 Byte)\ntotala_mendia_murrizketak_2... 30 MB\nLehendakariak Metro Bilbaoko zerbitzua bermatzen du San Tomas egunerako.\n2011.eko abenduak 31\nLehendakariak “indar guztiak elkartzea” aldarrikatzen du, Euskadi “krisialditik ateratzeko” eta “askatasuna eta elkarbizitza sendotzeko”


Nire gizarte segurantzako zenbakia da eta nola lortu bikoiztu bat | Ekonomia Finantzak\nZein da nire gizarte segurantzako zenbakia eta nola lortu kopia bat\nSusana Maria Urbano Mateos | | Enplegua\nGizarte segurantzako zenbakia Ziurrenik guztiok izan behar dugun dokumenturik garrantzitsuenetako bat da, prozedura sorta bat egiterakoan beharrezkoa izaten baita. Zure jakin nahi baduzu gizarte segurantzako afiliazio zenbakia, Ondoren, nola lortu kontatuko dizugu edozein motatako prozedura burutu ahal izateko.\n1 Zer da Gizarte Segurantzako Zenbakia?\n2 Nork lor dezake gizarte segurantzako zenbakia?\n3 Nola jakin zer den nire gizarte segurantzako zenbakia?\n4 Non prozesatzen da gizarte segurantzako zenbakia?\n5 Zer behar dut nire gizarte segurantzako zenbakia prozesatzeko?\n6 Gizarte segurantzako zenbakiaren aldaketak\n7 Gizarte segurantzako afiliazio dokumentua bikoiztu\nZer da Gizarte Segurantzako Zenbakia?\nEl Gizarte Segurantzako zenbakia, Gizarte segurantzako afiliazio zenbakia bezala ere ezaguna, 9 digituz osatutako zenbaki bakarra da eta derrigorrezkoa da lan egitea pentsatzen ari diren Espainiako herritar guztientzat. Era berean, pentsio baten edo, hala badagokio, prestazioaren onuradun diren pertsona guztiek ere badute gizarte segurantzako zenbaki hori lortzeko betebeharra.\nZuzenagoa izateko, Gizarte segurantzako zenbakirik gabe, pertsona batek ezin du ordaindutako lan jarduera egin Eta hala eginez gero, legez kanpo egingo zenuke. Zenbaki hori ez izateak esan nahi du herritarra ez dagoela gizarte segurantzako sistemarekin afiliatuta eta, beraz, ezin duela sistema horrek eskaintzen dituen abantaila guztietara sartu.\nZenbaki hori eskatzen zaie pertsonei lan bila dabiltzanean, behin betiko lortzen dutenean edo, besterik gabe, Enplegu Zerbitzuan izena eman nahi dutenean.\nNork lor dezake gizarte segurantzako zenbakia?\nEspainian legez bizi diren herritar guztiek gizarte segurantzako afiliazio zenbakia lor dezakete. Enpresetan, langileek agiri hori lor dezakete, edozein lan-jarduera burutzea beharrezkoa baita. Gainera, zenbaki hori Gizarte Segurantzaren Diruzaintza Nagusiko Probintzia Zuzendaritzak edo administrazioen bidez.\nAipatzekoa da gizarte segurantzako zenbaki hori ez dela lanean hasten zarenean bakarrik lortzen. Inoiz kotizatu ez duten pertsonek edo adingabeek ere izan dezakete gizarte segurantzako afiliazio zenbakia. Pertsona horrek laneko edozein jarduera hasten duen unean, zenbaki hori gizarte segurantzako sisteman sartzea zehazten duen afiliazio zenbaki bihurtzen da.\nGarrantzitsua da esatea ezin duzula gizarte segurantzako zenbaki bat baino gehiago izan, nahiz eta egia den jendeak administrazio akats baten ondorioz beste gizarte segurantza zenbaki bat izan dezakeela. Horrelako zerbait gertatzen denean, Gizarte Segurantzak egiten duena zenbaki guztiak lotzea da eta zehaztu bakarra nagusitzat, normalean sisteman azken erabilera duena.\nGainera, argitu behar da osasun txartelean agertzen den zenbakia ez dela gizarte segurantzako zenbakia. Gertatzen dena da txartelean agertzen den zenbakia gizarte segurantzako zenbakiaren arabera sortzen dela. Hau da, oro har, zenbakiak bat datozen arrazoia, hala ere agertzen diren txartelean sisteman afiliazioa gertatu zen probintzia kodearekin bat datozen bi zenbaki osagarri, baita zenbaki sekuentzial bat ere.\nB letra osasun txartelean agertzen bada, sekuentzia horren atzean, horrek esan nahi du onuradun gisa mediku arreta jasotzen duela, diru-sarrerarik gabeko ezkontidea edo lanik egiten ez duten seme-alabak barne, jasotzeko eskubidea duen pertsona batena. berea. bera. Edonork eman dezake izena gizarte segurantzako zenbaki bat lortzeko eta harpidetza kentzea ere posible da.\nEz hori bakarrik, berea gizarte segurantzako sistemak aipatutako zenbakia bertan behera uzteko gaitasuna du horretarako eskubiderik izan gabe eman zela zehaztu bada.\nNola jakin zer den nire gizarte segurantzako zenbakia?\nZure gizarte segurantzako zenbakia zein den jakiteko, lanean egon behar duzu edo, hala badagokio, aurretik lan egin behar duzu. Hortik aurrera hainbat modu izango dituzu zure gizarte-segurantzako afiliazio zenbakia egiaztatzeko zure osasun txartelaren bidez, bankuko nominak, besteak beste.\nZure gizarte segurantzako zenbakia ezagutzeko modurik errazena bezeroarentzako arretarako telefono zenbakira deitzea da: 901502050 XNUMX XNUMX. Zenbaki honetan, bertaratzen denak ordutegia emango dizu, zuzenean gizarte segurantzako bulego batera joan zaitezke eta lortu zure zenbakia.\nOrain, lanean ari bazara, zure nominan ere aurki dezakezu gizarte segurantzako zenbakia. Normalean nominaren goialdean aurkitzen duzu eta ez du axola nomina zaharra den, gizarte segurantzaren zenbakia inoiz aldatzen ez denez, beti berdina da.\nGainera, zure gizarte segurantzako zenbakia ezagutu dezakezu, medikuen errezetetan aurki dezakezu, informazio hori ere bertan agertzen baita. Enpresarekin sinatutako lan kontratuak, zenbaki hori ere agertzen da.\nZure gizarte segurantzako afiliazio zenbakia zein den jakiteko anbulatorio batera joan eta besterik gabe eskatu dezakezu, baina horretarako NAN aurkeztu beharko duzu.\nInformazio hori eskuratzeko Gizarte Segurantzako Diruzaintzara ere joan zaitezke, baita osasun txartelaren kopia bat ere.\nHorrez gain, Zure gizarte segurantzako zenbakia ere aurki dezakezu webgunera sartuz eta "Bazkidetza dokumentu bikoiztua" zerbitzua erabiliz, bide batez SMS testu mezu baten bidez egiten dena. Interesdunak aurretik Gizarte Segurantzako Diruzaintza Nagusiari telefono mugikor bat eman badio.\nKode eskaera egin ondoren, pertsonak SMS mezu bat jasotzen du, eta horrek gizarte segurantzako zenbakia eskuratu, inprimatu edo, besterik gabe, kontsultatu ahal izango du.\nNon prozesatzen da gizarte segurantzako zenbakia?\nZure gizarte segurantzako zenbakia nola aurkitu erakutsi dizugunean, zure gizarte segurantzako zenbakia nondik atera behar den hitz egiteko garaia iritsi da. Lehenik eta behin, garrantzitsua da jakitea aurretik lan egin ez baduzu eta lanean hasi nahi baduzu, edozein lanpostutan dokumentu hau eskatuko zaizula.\nOhikoa da geroago aurkeztu beharko diezun eskaera bat bete behar duzula Gizarte Segurantzaren Diruzaintza Nagusiaren administrazioa. Aplikazio honetan lan egin nahi duzun enpresaren helbidea zehaztu behar duzu. Ez ahaztu gizarte segurantzako afiliazio eskaera guztiak lanean hasi aurretik egin behar direla.\nZer behar dut nire gizarte segurantzako zenbakia prozesatzeko?\nGizarte segurantzako sisteman alta emateko eskaera guztiek burutuko duzuen jardueraren gauzatzearekin lotutako informazioa eduki behar dute. Zentzu horretan, informazio hau eskatzen zaizu:\nErregistroa sustatzen duen enpresaren izena edo izen soziala\nEnpresaren kotizazio kontuaren kodea\nGizarte Segurantzaren araubidea ere zehaztu behar duzu\nLanpostua hasteko data\nGizarte segurantzako zenbakiaren aldaketak\nBatzuetan, beharrezkoa da gizarte segurantzako zenbakian aldaketak egitea, eta, kasu horretan, Gizarte Segurantzaren Diruzaintza Nagusiko dagokion Administraziora joan behar da. NAN aurkeztearekin batera, gizarte segurantzako zenbakia aldatzeko beharra frogatzen duten agiri guztiak ere aurkeztu beharko dira.\n.Ri buruzko galderarik izanez gero gizarte segurantzako osasun txartela, ondoren, dagokion autonomia erkidegoko lehen mailako arretarako zentro batera edo anbulatoriora joan behar da.\nGizarte segurantzako afiliazio dokumentua bikoiztu\nGizarte Segurantzaren Diruzaintza Nagusiaren Administrazioaren atari ofizialak eskaintzen duen zerbitzua da eta interesdunei aukera ematen die, ez bakarrik eskuratzeko, baita inprimatzeko edo, hala badagokio, linean kontsultatzeko ere, gizarte segurantzako zenbakiaren behin-behineko kopia.\nGarrantzitsua da aipatzea zerbitzu hau dagoeneko gizarte segurantzako afiliazio zenbakia esleituta duten herritarrei soilik zuzenduta dagoela. Zerbitzuak gizarte segurantzako afiliazio zenbakiaren behin-behineko bikoiztua berehala ikusteko eta kontsultatzeko aukera ematen du, afiliazio dokumentua ere deitua.\nAurreikusitako erabilera edozein dela ere, zerbitzuak aukera ematen die interesdunei dokumentu hau PDF fitxategi formatuan deskargatzeko edo, hala badagokio, zuzenean Internetetik inprimatzeko.\nDokumentuak eskatzen duenaren informazio hau jasotzen du:\nNAN edo AIZ identifikazioari buruzko datuak\nGizarte segurantzako zenbakia, edo laneko jarduerak burutu badira, gizarte segurantzako sistema taxutzea eragiten dutenak, gizarte segurantzako sistemaren afiliazio kopurua.\nAurrekoaz gain, zerbitzuak baldintza orokor batzuk betetzen badira soilik funtzionatzen du, eta horien artean sistema eragilea nabarmentzen da, Windows, Linux eta Mac izan daitezke, azken bertsioetan, Microsoft Edge, Google Chrome, esate baterako, web arakatzaileak. Firefox, baita Java 6 makina birtuala edo bertsio berriago bat ere.\nArtikuluaren bide osoa: Ekonomia Finantzak » Ekonomia orokorra » Enplegua » Zein da nire gizarte segurantzako zenbakia eta nola lortu kopia bat\nJSG esan zuen\nOsasun txartelean SS zenbakia non aurkitzen den adieraz dezakete, errazena da ...\nAlokatzea vs leasing\nZenbat urte kotizatu behar dituzu gutxieneko pentsioa kobratzeko?


Plazari uko egitea eta ordaindutako kuotaren itzulketa eskatzea - Auzolandegiak\n1.– Parte-hartzaileek edozein momentutan uko egin ahal izango diote plazari, auzolandegiak hasi baino lehen. Horretarako, uko egiteko agiria (doc, 43 kb) bete eta sinatu beharko dute.\n2.– Gainera, kuota itzultzeko eskubidea badute, kuota itzultzeko agiria (doc, 40 kb) ere bete eta sinatu beharko dute.\n4.2.– Plazari uko egiteko orria (doc, 43 kb), Enpleguko eta Gizarte Politiketako Saileko Gazteria zuzendariari zuzendua, auzolandegia hasi baino lehenago aurkeztu dela, ondo beteta eta sinatuta. Dokumentazioa aurrez aurre aurkeztu ahal izango da Lakuako Zuzenean Zerbitzuko bulegoetan eta Bilboko, Donostiako eta Gasteizeko Zuzenean zerbitzuko bulegoetan, bai eta erregistro osagarrien bulegoetan ere (bulego horiek zerrendatuta daude apirilaren 29ko 72/2008 Dekretuan, Euskal Autonomia Erkidegoko Administrazio Orokorraren eta bere erakunde autonomiadunen erregistroen sorrera, antolaketa eta funtzionamenduari buruzkoan), edota 39/2015 Legearen 16.4 artikuluan ezarritako edozein bidetatik (39/2015Legea, urriaren 1ekoa, Administrazio Publikoen Administrazio Prozedura Erkidearena).\n4.3.– Gainera, kuota itzultzeko eskatu nahi duenak honako agiri hauek aurkeztu beharko ditu 2019ko urriaren 31 baino lehenago:\na) Kuotaren itzulketa eskatzeko orria (doc, 43 kb), ondo beteta eta sinatuta.\nc) Hirugarren interesdunaren datuei alta emateko orria (pdf, 118 kb), behar bezala beteta eta sinatuta.\n6.– Eusko Jaurlaritzako Enpleguko eta Gizarte Politiketako Saileko Gazteriako zuzendariak ebazpena emango du kuota itzultzeko eskaera aurkezten den egunetik hasi eta bi (2) hilabeteko epean.\nAutonomia-erkidego bakoitzak kuota itzultzeko bere arauak ditu. Edonola ere, plazari uko egiteko idazkia nahiz ordaindutako kuotaren itzulketa eskatzeko idazkia eta eskatzen diren agiri guztiak Eusko Jaurlaritzako Gazteria Zuzendaritzan aurkeztu beharko dira (Donostia-San Sebastián kalea 1. 01010 Vitoria-Gasteiz). Eusko Jaurlaritzak dagokion autonomia-erkidegora bideratuko du eskabide bakoitza.\nGazteria Zuzendaritzak, ikuspuntu teknikoaren aldetik edo egokitasunaren aldetik beharrezkoa dela deritzonean, bertan behera utzi ahal izango du Euskadiko Autonomia Erkidegoan egin beharreko auzolandegi bat, aldez aurretik Eusko Jaurlaritzako Enpleguko eta Gizarte Politiketako Saileko Gazteriako zuzendariak horren aldeko ebazpena eman ondoren.\nHori gertatzen denean, bertan behera utzitako auzolandegian inskribaturiko pertsonak beste auzolandegi batera bideratu ahalko dira, baldin horretarako aukera badago eta beti ere haien borondatez. Bestela, inskripzio-kuota itzultzeko eskubidea izango dute. Halere, ordaindutako kuota berreskuratzea dagokien pertsonek honako agiri hauek aurkeztu beharko dituzte 2018ko urriaren 31 baino lehenago. Dokumentazioa aurrez aurre aurkeztu ahal izango da Lakuako Zuzenean Zerbitzuko bulegoetan eta Bilboko, Donostiako eta Gasteizeko Zuzenean zerbitzuko bulegoetan, bai eta erregistro osagarrien bulegoetan ere (bulego horiek zerrendatuta daude apirilaren 29ko 72/2008 Dekretuan, Euskal Autonomia Erkidegoko Administrazio Orokorraren eta bere erakunde autonomiadunen erregistroen sorrera, antolaketa eta funtzionamenduari buruzkoan), edota 39/2015 Legearen 16.4 artikuluan ezarritako edozein bidetatik (39/2015Legea, urriaren 1ekoa, Administrazio Publikoen Administrazio Prozedura Erkidearena).\na) Kuotaren itzulketa eskatzeko orria (doc, 40 kb), ondo beteta eta sinatuta.\nb) Hirugarren interesdunaren datuei alta emateko orria (pdf, 118 kb) (auzolandegian izena eman duena), behar bezala beteta eta sinatuta.\nAzken aldaketako data: 2019/04/25


Bizitzari zentzua eman beharraz | Kultura | Berria\nBizitzari zentzua eman beharraz\nJuanjo Olasagarrek bere laugarren poema liburua argitaratu du: 'Ia hemen'.\nJuanjo Olasagarre, 2017ko irudi batean. Mariso Ramirez / Foku\nGipuzkoako Foru Aldundiak antolatzen duen Xabier Lete poesia saria irabazi zuen iaz Juanjo Olasagarrek (Arbizu, Nafarroa, 1963), eta lan irabazle hori argitaratu du orain Pamielak: Ia hemen. Gaur goizean aurkeztu dute liburua Olasagarrek berak, Mari Jose Telleria diputazioko Kultura zuzendariak eta Jose Anjel Irigarai Pamielako ordezkariak.\nLaugarren poesia liburua du honako hau Olasagarrek, Gaupasak (Susa, 1991), Bizi puskak (Susa, 1996) eta Puskak biziz (Susa, 2000) lanen ondoren. Hemezortzi urte igaro dira azkeneko bilduma kaleratu zuenetik, baina denbora horretan guztian ez dio idazteari utzi. "Ohituragatik" idazten du, berak aitortu duenez: "22 urterekin hasi nintzen, eta, eguneroko hori ez badut betetzen, eguna hutsa iruditzen zait". Poemaren bidez, saiatzen da "egunari zentzu bat ematen".\nXabier Leteren izena daraman saria irabazi du Olasagarrek, eta, hura bezala, bizitzari zentzu bat ematen saiatzen da, nahiz eta sinestuna ez izan: "Poemek balio didate bizi dudan anabasa antolatu eta hari ordena bat emateko; ni baino gorago dagoen hori ulertzeko". Azken batean, "egunerokotasunetik pixka bat gorago" dagoen zerbait egiten ahalegintzen da. "Nahikoa da poema irakurtzen duenak une horretan bere kontzientzia transzenditzea, nahiz eta 30 segundora beste zerbaiterara egon".\nLaugarren aldia bete du Xabier Lete poesia sariketak. Aurretik, Karlos Linazasoro (Ezer gehiago behar gabe, 2012), Luis Garde (Eremuen berkalifikatzea, 2014) eta Asier Serrano (Linbotarrak, 2016) izan ziren garaile.


Aranzadi | Zientzia Elkartea · Society of Sciences · Sociedad de Ciencias · Societé de Sciences » 2015eko apirila\n(Ordu guztiak denbora uninertsalean eman dira. udako ordutegian, gehitu 2 ordu ofiziala kalkulatzeko)\nHilaren 4an, 8:00etan, Delta Cephei izar aldakorraren distira maximoa; magnitudea 3,5etik 4,4ra aldatzen zaio 5,366 egunean behin. Hilaren 9an, 15ean, 20an eta 25ean izango dira beste maximoak.\nHilaren 1ean. 5:00etan, Perseusko Algol izar aldakorraren distira minimoa; Magnitudea 3,3tik gertu dabil. Hilaren 4an, 6an, 9an, 12an, 15ean, 18an, 21ean, 24an, 27an eta 29an izango dira beste minimoak. Algol, izar aldakor bezela identifikatutako lehen izarretako bat da. Lehenengoa Mira izan zen, balearen konstelazioan.\nSaturnoren eraztunak oso ongi ikus daitezke.\nHilaren 19an, Merkurio ikusi ahal izango da ilgora mehetik gertu, mendebaldeko horizontearen gainean. 22aren arratsaldeko amaieran bestalde, Marte ondoan aurkitu dezakegu, mendebalde ipar-mendebaldeko horizontean.\n01 12:13 Apogeotik pasatuko da, Lurrarekiko distantziarik handiena: 406.027 km (aurreko perigeoan baino 48.449 gehiago).\n04 03:14 Goranzko nodotik pasatuko da.\n09:01 Ilargi-eklipse osoa. Europatik ikusteko aukerarik gabe, ilbetea ezin ikus liteke ordu horretan.\n12:07 Ilbete larrosa (eklipsearengatik).\n05 04:47 Konjuntzio geozentrikoan Virgoko Spica izarrarekin, 3,5ºra.\n08 12:45 Konjuntzio geozentrikoan Saturnorekin, 2,2ºra.\n10 Gutxieneko librazioa longitudean (l = -6,8º).\n11 Gutxieneko librazioa latitudean (l = -6,8º).\n12 03:45 Ilbehera.\n17 03:38 Perigeotik pasatuko da. Lurrarekiko distantziarik txikiena: 361.017 km (aurreko apogeoan baino 45.010 gutxiago).\nBeheranzko nodotik pasatuko da.\n18 18:58 Ilberria\n21 16:57 Konjuntzio geozentrikoan Tauroko Aldebaran izarrarekin, 0,9ºra.\n18:08 Konjuntzio geozentrikoan Artizarrarekin, 6,6ºra.\n22 Gehienezko librazioa longitudean (l = 6,8º).\n24 Gehienezko librazioa latitudean (b = 6,6º).\n25 23:56 Ilgora.\n26 15:04 Konjuntzio geozentrikoan Jupiterrekin, 5,3ºra.\nKonjuntzio geozentrikoan Leoko Regulo izarrarekin, 3,8ºra.\n29 04:03 Apogeotik pasatuko da. Lurrarekiko distantziarik handiena: 405.104 Km (aurreko perigeoan baino 44.087 gehiago).\nPLANETAK APIRILEAN (Lurraren orbital abiadura: 107.280 Km/h)\nMerkurio (Hilaren 19tik aurrera ikus ahal izango da, arratsalde amaieran); orbita-abiadura 172.440 Km/h\nHilabete hasieran ezin izango da ikusi. Goi-konjuntzioan izango da hilaren 10ean. Hilaren 19tik aurrera ikus ahal izango da, mendebalde ipar-mendebalde horizontearen gainean, eguzkia sartu eta 40 minutura. Igoera zuzena 0h eta 4h bitarte, deklinazoa 0º eta 22º bitarte. Piscisen hasiko du hila, Ariesera pasa eta Tauron amaituko du. Magnitudea -1,3tik -2ra igoko da, baina -0,5era jeitsiko da ikus ahal izango denerako.\n19an, teorikoki, ilgora mehetik gertu ikusi ahal izango da, mendebaldeko horizontearen gainean.\n22an, arratsaldearen amaieran, Marte ondoan aurki dezakegu, mendebalde ipar-mendebalde horizontearen gainean.\nArtizarra (Arratsalde amaieran eta gauaren hasieran izango da ikusgai) orbital-abiadura 126.000 Km/h\nEguzkia sartu eta hiru ordu pasatxo beranduago ezkutatuko da hilaren 1ean, eta hiru ordu eta 45 minutura hilaren 30ean. Oso distiratsua, mendebalde ipar-mendebaldeko horizontearen 15ºra izango da. Igoera zuzena 03h eta 05h bitarte, deklinazioa +15º eta +25º bitarte. Hila Ariesen hasiko du, laster Taurora pasata. Magnitudea zerbait igoko da -4,0tik -4,1era.\nHilaren 11an, gau hasieran, Pleyadesetaik gertu ikus daiteke, Tauro konstelazioan.\nMarte (Gau hasieran ikusgai) orbital-abiadura 86.760 Km/h\nEguzkia sartu eta ordu t’erdi beranduago ezkutatuko da hilaren 1ean, eta ordu erdi beranduado 30 ean, mendebaldeko horizontetik. Igoera zuzena 02h eta 03h bitarte, deklinazioa+13º eta +18º bitarte. Hilabete oso Ariesen pasako du, eta 1,7ko magnitudean mantenduko da.\n22an, arratsalde amaieran, merkurio ondoan ikus daiteke mendebalde ipa-mendebalde horizontearen gainean..\nJupiter (Ia gau amaierarte ikusgai) orbital-abiadura 47.160 Km/h\nEguzkia sartu baina bost ordu lehenago ateratzen da hilaren 1ean, eta zortzi ordu lehenago 30ean. Egunsentia baino hiru ordu lehenagorarte ikusi daiteke. Egoera aproposean ikustatzeko. Hilaren 8an, bere erretrogradazio buklea amaituko du, eta mendebaldetik ekialderako bidea artuko du berriro. Igoera zuzena 09h, deklinazioa 18º. Hilabete osoa Cancerren emango du eta magnitudea apur bat txikitzen joango da, -2,3tik 2,1ra.\nSaturno (Gaueko bigarren erditik aurrera ikusgai) orbital-abiadura 34.560 Km/h\nEguzkia sartu eta 4 ordu beranduago aterako da hilaren 1ean, eta ordu t’erdi pasa 30ean, ekialde hego-ekialde horizontetik. Erretrogradazio buklean jarraitzen du, Libraraino eramango duenak, eta han, maiatzaren 23an, oposizioan aurkituko da. Teleskopioarekin oso ongi ikus daitezke honen eraztunak eta alboetako belarriak. Igoera zuzena 16h, deklinazioa -19º. Hilabete osoa Escorpion emango du, eta magnitudea 0,3tik 0,1era igoko da.\n06an, 04:46tan, Titan elongaziorik handienean planetatik ekialdera.\n14an, 03:04tan, Titan elongaziorik handienean planetatik mendebaldera.\n22an, 02:33tan, Titan elongaziorik handienean planetatik ekialdera.\n30ean, 00:36tan, Titan elongaziorik handienean planetatik mendebaldera.\nUrano (Hilabete honetan ezingo da ikusi) orbital-abiadura 24.480 Km/h\nHilaren 6an konjuntzioan. Igoera zuzena 1h, deklinazioa +6º. Hilabete guztia Piscisen, magnitudea 5,9an mantenduko da.\nNeptuno (Europatik ezingo da ikusi hilabete honetan) Velocidad orbital 19.440 Km/h\nEzin izango da ikusi ekliptikaren inklinazioa dela eta. Igoera zuzena 1h, deklinazioa +6º. Hilabete guztia Acuarion, magnitudea apur bat indartuko da 8tik 7,9ra.\nApirileko beste efeleride batzuk\n01 Eguerdian 2.457.114 egun juliotarra hasiko da.\nEgunak 12h eta 43 minutu iraungo ditu hilaren 1ean, eta 14h eta 5 minutu 30ean.\n04 Judutar pazkoa. 5775 urteko Nisan hilabetearen 15a. Udaberriko lehen Ilbetearen gauean hasten da.\nEguzkitik zehazki unitate astronomiko (ua) batera pasatuko da lurra: 149.597.870,691 Km edo 8,316746 argi-minutu.\n05 Pazko igandea katoliko kristau egutegian. Niceako lehen kontzilioak (325. urtean) Pazkoaren eguna finkatzeko, Ipar hemisferioko udaberriko equinoccioa pasa eta lehen ilbehetearen ondorengo lehenengo igandea aukeratu zuen. Ondorioz, Pazko-eguna martxoaren 22tik apirilaren 25era bitartean izan daiteke.\nPazko ortododoxoa (2015aren martxoak 30 juliotar egutegian). Ekialdeko kristautasunak (Ortodoxoak) bere kalkuloak Juliotar egutegiaren arabera egiten ditu, horregatik haien data apirilaren 4tik maiatzaren 8ra bitartean izan daiteke.\n15 12:00tan, denboraren ekuazioa zero izango da.\n19 06:41etan, Eguzkia Aries konstelazioan sartuko da (28,90º).\n20 Astrologiaren arabera eguzkia Tauron sartuko da (30º).\n23 Lurrak, thatcher (C71861 G1) kometak utzitako hauts estela zeharkatuko du. Honek, lirida bezela ezagutzen ditugun izar iheskorrak sortuko ditu. Apirilaren 16tik 25era bitartean ikusgai.


Ate joka dator Ondarroako Literatur Amuak 2018 - Lea-Artibai eta Mutrikuko Hitza : Lea-Artibai eta Mutrikuko Hitza\nOndarroako Udalak antolatuta, Literatur Amuak ekimena egingo da urriaren 27tik azaroaren 4ra bitartean, zazpigarren urtez. Literatura ardatz hartuta, besteak beste, film proiekzioak, antzerki saioak eta musika emanaldiak eskainiko dituzte, hamabi ekitalditan banatuta. Liburuen amuak irakurketa taldearen lehen deialdiak Literatur Amuak 2018 ekimenagaz hasteko balioko du. Parte hartzaileek Ana Magalonen Gelditu zaitez nirekin liburuak iradokitzen dituen guztiaren gainean berba egingo dute, Joxemari Urteaga idazle eta kultur eragileagaz, lagun arteko giroan. Zapatukoa Liburuen amuak ekimenaren barruan aurten irakurriko diren bost liburuetatik lehenengoa izango da.\nZazpi urte bete ditu Literatur Amuak ekimenak, Augustin Zubikarai ipuin rallyak beste. Urriaren 31n jarri dute aurtengo hitzordua. Ondarroako ikastetxeetako ikasleek ordubete edukiko dute ipuin bat idazteko, momentuan bertan emango zaien esaldi bat erabilita. Azaroaren 1ean, liburu bi aurkeztuko dira: Zubikarai Saria irabazitakoak biak: 2016an saria eskuratu baina aurten aurkeztu duen Katixa Agirreren Amek ez dute idazten liburua eta iazko irabazle Xabier Etxebarriaren Berriro itzuliko banintz. Joxemari Urteagak Etxebarriari egindako galderen bidez piztuko du entzuleen artean bekaren azken uztarenganako interesa. Ekitaldi bera aprobetxatuko da nanoipuin lehiaketako sariak aurkezteko ere. 25 lan aurkeztu dira aurtengo deialdian. Eguneko proposamenekin amaiteko, Ttak bakarrizketa saioa prestatu dute, Euskaraldia ariketa kolektiboaren harira, umorea ardatz duen bakarrizketa. Beatriz Egizabal klown eta antzerkilariak hartuko du ardura. Gogoratu Literatur Amuak 2018 ekitaldiaren barruan antolatzen diren saio guztietan Euskaraldian izena emateko aukera egongo dela.\nEzkerretik eskumara, Aiert Goenaga kultur eragilea, Leire Beitia Ondarroako Udaleko Euskara Batzordeburua, Joxemari Urteaga kultur eragilea eta Maite Rey Ondarroako Udaleko Euskara teknikaria.\nLeire Beitia Euskara Batzordeburuak dioenez, udala publiko guztiengana heldu nahi da Literatur Amuak ekimenen bidez, ume zein nagusi. Horregatik antolatu dute, adibidez, Lur 6 urteko ume transexual baten historia kontatzen duen familia antzerkia, azaroaren 2an. “Antzerkia ikusteaz gain, Ekai Lersundiren inguruan egin nahi den dokumentalerako diru ekarpena egiteko aukera egongo da, horretarako gurasoek propio jarriko duten mahaian”, esan du Beitiak.\nGure oroitzapenak filmearen proiekzioan, zuzendarien artean grabatutako sarrera-bideoa ere emango dute\nEgun berean, Aiert Goenaga kultur eragile eta hanbat film laburren egileak aurkeztuko du Gure oroitzapenak filma. Era berean, zuzendarien artean grabatutako sarrera-bideoa ere emango dute.\nKontzertuak ere badira Literatur Amuak ekimenaren parte. Aurten, berrikuntza dago atal honetan, azaroaren 4an Hitzen Ahaierea izenaren pean Gotzon Barandiaran idazlearen eta Rafa Rueda musikariaren emanaldia Mobydick tabernan izango da. Ekimen hauxe izango da, gainera, aurtengo Orrigorri ekimeneko lehen saioa. Bide batez, ekimenetarako espazio berria irabazi dute ekimen honetan, Mobydick taberna. Gonbidatuen artean, batzuk errepikatu egiten dute, Oier Guillan zuzendari artistikoak, esate baterako. Hark gidatuko du azaroaren 4an Emakume burugabea izenagaz aurkeztuko duten saioa. Ondarrutar bat ere badago oholtzara igoko direnen artean, Nerea Gartzia aktorea. Era horretara, herriko artistei ere leku egingo diete; antolatzaileen beste helburu bat. Udalaren esanetan, egonkortasuna lortu duen proiektua da Literatur Amuak, eta Ondarroako zein Ondarroatik kanpoko jende askoren arreta lortu du urte hauetan guztietan. Horrela, badakite jakin galdu ezinezko hitzordua bihurtu dela, besteak beste, eskualdeko askorentzat.


Eibar, 1922 / Hondarribia, 2005\nOharra: Berari buruzko biografia eta informazio zabala. (Bidegileak 38) | http://bit.ly/1iUEIkf\nIdazle, artikulugile eta euskaltzaina izan zen, eta Euzko Gogoa, Yakin, Zeruko Argia, Karmel, Euskera, Munibe, Pyrenaica eta beste hainbat aldizkaritan idatzi zuen. Euskal Autonomia Erkidegoko Arartekoa ere izan zen. Literatur itzulpena landu zuen batik bat, eta, EIZIEko Itzulpen Antologia II liburuan Michel de Ghelderode-ren Le cavalier bizarreren itzulpena, Zaldun bitxia, irakur daiteke. Horrez gain, aipatzekoak dira, besteak beste, Bertold Brecht-en Kantak eta poemak (1996), Salvador Espriuren Sinerako liburua (1996) eta Zezen larrua itzulpenak. Euskal itzulpenaren munduak, gainera, zor handia dauka Juan San Martinekin, bera izan baitzen, Euskaltzaindiaren ekimenez 80ko hamarkadan Euskal Herrian sortu zen Martuteneko Itzultzaile Eskolaren bultzatzaile nagusia.\nEuskara ikasteko bi bide jarraitu zituen San Martinek. Batetik, eskura zeuzkan liburuak bere kabuz irakurtzen zituen (Zavala-Aranaren Gramática Vasca, Urruzunoren Ipuiak eta Urrestarazuren Gramática Vasca), eta, bestetik, Jon Etxaide idazlearen klaseetan izan zen, polizia frankistaren beldur mendian ezkutaturik ematen ziren eskoletan.\nAzpimarratzekoak dira Juan San Martinek euskal kultura defendatzeko, garatzeko eta helarazteko egindako ahaleginak. 1957an euskaltzain urgazle izendatu zuten eta 1964an euskaltzain oso. 1967 eta 1978 urteen artean, gainera, Euskaltzaindiko idazkari izan zen, eta bitarte horretan, besteak beste, Gipuzkoako Bertsolari Txapelketak antolatzen, alfabetatze kanpainak sortzen eta euskara batua bultzatzen jardun zuen, nahiz eta azkeneko lan horrek zenbait buruhauste sorrarazi.\nSan Martinek euskal kulturari buruzko liburu askoren hitzaurreak idatzi zituen. Baina, batez ere, poeta gisa izan da ezagun, bere garaiko errealismoa gaindituta, eta intimitatea baztertu gabe, ukitu existentzialeko bertsoak sortzen zituelako. Horrek Mikel Zarateren eta Oteizaren txaloak ekarri zizkion, baita bere lagun Arestirenak ere. San Martinek idatzi zuen Arestiren Harri eta Herri liburu garrantzitsuaren hitzaurrea, eta gainerako argitalpenetan ere iritzia eskatzen zion. San Martin, halaber, poeta unibertsal anitzen sartzailea izan zen, eta horien lanak euskarara itzuli eta hedatu zituen. Modernotasun lirikoa euskaraz jarri zuten poeten ahotsen ordezkaria da.\nSan Martinek berak 1954tik 1977 urte bitartean eginiko poesia Giro gori liburuan bildu zuen Euskal Herriko Unibertsitateak 1998an, Felipe Juaristik buruturiko gaztelaniazko itzulpenarekin.\nSarri gertatu ohi den bezala, olerkariak bere uztakoak ez ezik besterenak ere plazaratu zituen. William Shakespeare, Juan Ramón Jiménez, Rainer Maria Rilke, Federico García Lorca, Bertol Brecht, besteak beste, itzuli zituen euskarara eibartarrak. Baina Salvador Espriu katalan poeta garaikide eta ospetsuaren poemak izan zituen gogoan, nagusiki. Hain zuzen, haren El Llibre e Sinera (Sinera-ko liburua) itzuli zuen, humanismo sakon batez buruturiko lana eta autorea garai hartako europar literaturaren gailurrera eraman zuena.\nJuan San Martin: Herrimina bihotzean dokumentala\nBidegileak: Juan San Martin\nGure Gipuzkoa bloga\nJuan San Martinen antologia (2005) [eu - ]\nbeste itzultzailea(k): Augustin Zubikarai, , Maritxu Urreta, Luis Villasante, Piarres Xarriton, Oskillaso\nHondar eta gauezko loturak = Ataduras de noche y arena Maraña, Felix (1980) [es - eu]\njatorrizkoaren titulua: Ataduras de noche y arena\nBrechten 15 poema Brecht, Bertolt (2003) [de - eu]\nZaldun bitxia Ghelderode, Michel de (1998) [fr - eu]\nnon argitaratua: Itzulpen Antologia II - EIZIE -\noharrak: Lehen argitalpena: 1965, Egan aldizkaria.\nZezen Larrua Espriu, Salvador (1983) [es - eu]\nnon argitaratua: Egan, 86 -\nBertolt Brecht-en kantak eta poemak III Brecht, Bertolt (1969) [de - eu]\nBertolt Brecht-en kantak eta poemak I Brecht, Bertolt (1968) [de - eu]\nBertolt Brecht-en kantak eta poemak II Brecht, Bertolt (1968) [de - eu]\nEuskal Erria Espriu, Salvador (1967) [es - eu]\nSinerako liburua Espriu, Salvador (1966) [es - eu]\nIru alegi Brecht, Bertolt (1966) [de - eu]\nZaldun bitxia Ghelderode, Michel de (1965) [fr - eu]\noharrak: 1998an Eizieren II. itzulpen antologian argitaratua.\nHiru soneto Shakespeare, William (1964) [en - eu]\nBi kantu Shakespeare, William (1964) [en - eu]\nZer da ederrago? Leino, Eino (1961) [fi - eu]\nIxillik nagoanean... Teasdale, Sara (1961) [en - eu]\nUdaberria da Pasternak, Boris (1960) [ru - eu]\nArtsaldea Garcia Lorca, Federico (1960) [es - eu]\nIzarren ordua Garcia Lorca, Federico (1960) [es - eu]\nEztagonaren ereilea Meabe, Tomás (1960) [es - eu]\nLurrean dagoan errotarriari Ridruejo, Dionisio (1960) [es - eu]\nOlerkaria Rilke, Rainer Maria (1960) [de - eu]\nIñork esango al lidake...? Rilke, Rainer Maria (1960) [de - eu]\nBideak Rilke, Rainer Maria (1960) [de - eu]\nEpailla Toman, Karel (1960) [de - eu]\nAtlantida ames Verdaguer, Jacint (1960) [ca - eu]\nZeuk nai duzuna Jiménez, Juan Ramón (1959) [es - eu]\nnon argitaratua: Euzko Gogoa -\nOrriak erortzean Guerrini, Olindo (1959) [it - eu]\nPakearen billa Keyes, Sidney (1959) [en - eu]\nZaintzaillearen bi eginbide Keyes, Sidney (1959) [en - eu]\nNire lurraldearen deia Hello, Magali (1959) [de - eu]\nnon argitaratua: Euzko Deya - 228 -


1. 1940-1968 gipuzkera saiakera-artikuluak netx 0078\nOrixe gazte-berritu zaigu: noizbait ere, euskera lanak eman dio poz-bide.\n2. 1969-1990 euskara batua saiakera-artikuluak etxde 0362\nBestalde, jubilazioa atzemanda, pozbide bat gelditzen zitzaion, hots, euskarari eta Euskaltzaindiari bere indarrak oro eskaintzekoa, bizitza guztian, lanaren-lanez, izan ez zuen mugona.\n3. 1969-1990 euskara batua saiakera-liburuak argitaraldi berrian 0007\nHorregatik, Bitoriano Gandiagaren lehenengo poema-liburua plazaratzea pozbide ederra dela esango genuke euskal poesiarentzat.\n4. 1969-1990 euskara batua saiakera-liburuak sinesterik eza 0055\nJainkoak ez die pozbiderik ematen, ezta Norbaitengan oinarriturik eta Norbaitek onartuak daudela sentitzeko argirik ere.\n5. 1969-1990 gipuzkera ikasliburuak jesusen jarraitzaile 1985 0048\nGaztetxoak an zebiltzan kalez-kale goibel, lanik gabe, pozbide eta ametsik gabe, illun.\n6. 1969-1990 gipuzkera liturgia ileta-elizk 0133\nGizon bezela ezin ulertu dugu, ta kristau-fedeak ere pozbide geiegirik ez digu eskeintzen.\n7. 1969-1990 gipuzkera saiakera-liburuak aste santua 1983 0080\n- Gu denontzat: maitasunez piztua izan den Kristo bezala, gure inguruan bizi direnentzat pozbide izan gaitezen, eska dezaiogun Jaunari.\n8. 1969-1990 sailkatu gabeak astekari eta hamaboskariak zer 1977 0001\n9. 1991> euskara batua saiakera-liburuak a. barandiaran 00036\nGainera, eta hori Orixeren pozbiderako bigarren arrazoia, horrelako lehiaketa motak aukera ematen zuen itzultzaileek besteen lanak aztertzeko, eta Orixek eta Lizardik elkarri igorri zizkioten idazkiak. Hau mirestuta gelditu zen irabazlearen lanarekin, Euzkadi aldizkarian azalduko zuen bezala, meritu handia baitzuen Orixeren ahaleginak, jatorrizko ereduari hitzez hitz jarraitzeko baino hizkuntzaren arima interpretatzeko presto.\n10. 1991> euskara batua saiakera-liburuak e. agirretxe 0085\nDena zen pozbide, dena itxaropengarri Elizako sailetan.\n11. 1991> sailkatu gabeak astekari eta hamaboskariak habe 1996 0019\nPresenteko albistea bestelakoa dugu, pozbidea piztekoa: Oarso eskualdean Oarso telebista izeneko herri-telebista euskalduna abian jartzeko ABIAN JARRI.- Martxan jarri egitasmoa erdi-minetan ERDI-MIN.- Dolor de parto da.


"Animatzen duena da zale ona, eta ez une oro txistuka aritzen dena" - Gipuzkoako Hitza\n“Animatzen duena da zale ona, eta ez une oro txistuka aritzen dena”\n2018, urriak 12 Elkarrizketa, gipuzkoa 194\nNeska-mutiko askok eta askok duten ametsa betetzeko aukera izan zuen Josu Sarriegik (Lazkao, 1979): futbolari profesionala izatea. Alavesek eman zion lehen aukera, eta Athleticek bigarrena. Grezian, Panathinaikos taldean igaro zituen futbol ibilbideko azken bost urteak.\nLau anaietan gazteena zara. Guztiak futbolean ibilitakoak dira, maila batean edo bestean. Baloia besapean zenuela jaio zinela esan daiteke?\nBai, eta ez anaiengatik bakarrik. Pilotalekuaren parean bizi ginen gu, eta kalean erraketarekin edo baloiarekin jolasean ibiltzen ginen beti. Zaharragoekin ibiltzen nintzen, gainera, beti.\nHerrian bertan hasiko zinen, ezta?\nGarai hartan, ikastolan eskola kirolaren barruan hasten ginen gu futbolean, eta zortzigarren mailara arte jokatzen genuen [gaur egungo DBH 2]. Lazkaon aritu nintzen gero; kadeteetan, gazteetan, eskualde mailan… Beasainera joan nintzen ondoren, eta urtebete egin nuen han. Manex anaiarekin batera jokatu nuen urte hartan. Babes ona zen niretzat; Bigarren B Maila zen jada, eta urduritasun pixka bat edukitzen nuen. Baina guztia errazagoa izan zen Manex ondoan edukita. Urte ona izan genuen.\nGoierri utzi, eta Gasteizera joan zinen 1999an.\nBai, eta han hasi nuen profesional bizitza. Bigarren taldean igaro nuen lehen urtea; lesio batzuengatik, bigarren urtean aukera izan nuen lehen taldearekin jokatzeko eta Lehen Mailan debuta egiteko.\nDebuta ez zen nolanahikoa izan: UEFA kopako finalera iritsi zen Alaves.\n2000-2001eko denboraldia izan zen; bete-betekoa izan zen futbol profesionalerako sarrera. Hurrengo urtean, bigarren taldearekin aritu nintzen berriz ere, eta Eibarrera joan nintzen 2002-2003koan, utzita. Lesio larri bat izanagatik, ona izan zen denboraldia. 2003an Alavesen lehen taldera itzuliko nintzela hitzartu genuen, eta hala izan zen.\nEspero zenuen futboletik bizitzeko aukera izatea?\nEzta pentsatu ere! Ilusioa baneukan, noski; ume guztien ilusioa izaten da hori, baina gehienak koxkortzean jabetzen dira ez dela halakorik gertatuko. Niri gertatu zitzaidan, baina oso-oso zaila da, zorte handia eduki behar da. Denetik behar da pixka bat: baldintza jakin batzuk, izaera berezia, lesioekin zortea, aukera ematea, aprobetxatzen jakitea… On-ona dena iritsiko da, baina badago beste jokalari mota bat ere: antzeko maila duten jokalari asko egoten dira taldeetan, baina galbahea eginez joaten dira, eta, agian, atzean gelditzen dira antzeko baldintzak zituztenak. Zortea ere behar izaten da.\nZuk ondo aprobetxatu zenuen aukera.\nLesio gogor bat izan nuen Eibarren nengoela. Disko hernia bat izan nuen, eta sei hilabetez egon nintzen jokatu gabe. Gogorra izan zen: minaz gain, hasi beharra neukala ikusten nuen, atzera egiten delako urtebete geldirik igaroz gero. Nahiko ondo aritu nintzen itzuli nintzenean, eta jarraitzeko aukera izan nuen.\nAthleticen eskaintza iritsi zen gero. 750.000 euro ordaintzeko prest zeuden zuri-gorriak.\nDimitri Piterman bizpahiru urtean egon zen Alavesen, presidente karguan. Lehen Mailara igo, jaitsi… horrela ibili ginen. Egoera ekonomiko txarrean gelditu zen Alaves, kudeaketa ekonomiko txarra egin zutelako. Bigarren Mailara jaitsi ginenean, Lehen Mailan jarraitzeko aukera izan nuen nik, Athleticekin, eta diru pixka bat lortzekoa Alavesek. Ikaragarria izan zen. Oso pozik nengoen jauzi harekin, baina penatuta Alaves uzteagatik. Oso harreman ona daukat Alavesekin eta Gasteizekin. Oso gustura ibili nintzen han.\nGipuzkoar bat Araban eta Bizkaian.\nArraroa da, bai. Eibarren jokatu nuen, Alavesen eta Athleticen ere bai… Reala eta Osasuna falta izan zitzaizkidan. Baina ez zen egokitu, eta kito. Realean ez nuela jokatu? Ez da ezer gertatzen.\nBilbon urtebete besterik ez zenuen egin. Taldeak jaitsiera gertu izan zuen urtea izan zen, gainera. Nola gogoratzen duzu?\nOso ondo. Oso urte polita izan zen, zentzu askotan; aberatsa izan zen. Batetik, euskaldunak ginen denok; eta, bestetik, polita da Bizkaian futbola eta Athletic nola sentitzen dituzten bertatik bertara bizi izatea. Gizarte osoa dago atzean. Baina oso zaila izan zen kirol arloan; hamabost jokalarirekin aritu ginen ia denboraldi guztian, lesioekin eta txartelekin zigortuta egon zirelako Yeste, Orbaiz, Gurpegi eta Etxeberria. Jokalari gazteekin aritu ginen, eta Bigarren Mailara jaisteko arriskuan egon ginen. “Athletic ez dugu guk jaitsiko Bigarren Mailara, ezta?”, aipatzen genuen geure artean. Oso gogorra izan zen, baina horrekin ere ikasten da, eta azkenerako eutsi genion mailari.\nGreziako aukera iritsi zen gero. Erraza izan al zen Euskal Herria utzi eta hara joatea?\nEz, ez; oso zaila izan zen. Lau urteko kontratua neukan Athleticekin, eta Joaquin Caparros etorri zen bigarren urtearen hasieran. Iritsi bezain laster, jokalari askok bagenekien ez genuela jokatuko. Denboraldi-aurrean, Herbehereetan geundela, Panathinaikosera joateko aukera iritsi zitzaidan. Denbora gutxi izan nuen pentsatzeko eta erabakia hartzeko. Gaur egun emazte dudan neska lagunari deitu, anaiekin eta gurasoekin hitz egin… Erabaki garrantzitsua izan zen. Herbehereetako egonaldia bukatu baino bi egun lehenago utzi nuen taldea; beste bi egun egin nituen Lazkaon, eta Atenasera joan nintzen. Bizitza erabat aldatu zitzaidan astebeteko tartean. Euskal Herritik atera gabe nengoen ordura arte, baina oso gustura sentitu nintzen lehen egunetik. Herrialde eder batera joan nintzen, oso ondo hartu ninduten, eta futbol arloan beste aukera batzuk eman zizkidan: UEFA kopan eta Txapeldunen Ligan jokatzeko aukera izan nuen. Esperientzia ona izan zen, eta oroitzapen onak ditugu.\nGarai hartan, izar asko joaten zen Greziako ligara. Izar horietako bat al zinen zu ere?\nEz, ez. Ni ez nintzen ezaguna, eta lasai uzten ninduten. Garai hartan, futbolak diru asko mugitzen zuen Grezian. Adibide gisa, Gilberto Silva Brasilgo selekzioko kapitaina eta [Djibril] Cisse frantziarra zeuden gure taldean.\nErdiko atzelari postuan jokatu izan duzu zuk. Ez da gol asko sartzeko posturik egokiena, baina garrantzitsu bat sartu zenion Jose Mourinhoren Milango Interri…\nOso gaizki ibili ginen lehen itzulian, baina lehen postuan jarri ginen gero, Interri 0-1 irabazita. Nik sartu nuen gol hura, partida amaitzeko hogei minutu falta zirela. Panathinaikosek historian lehen aldiz irabazi zuen Italian, eta Interren aurka, gainera! Figo, Cambiasso… nazioarteko jokalari garrantzitsu asko zeuzkan orduan Milango Interrek. Izugarria izan zen Atenasera iritsi ginen unea. Greziarrek, oraindik, gogoan daukate nire gol hura.\nOrdutik itzuli al zara Greziara?\nFamiliako laurok joan ginen iaz, eta jendeak, oraindik, eskerrak ematen dizkit gol harengatik. Izugarria izan zen haientzat. Taldearen urterik onenak izan zirela uste dut; gainbehera hasi zen gero.\nHarremana baduzu oraindik, beraz, Greziarekin.\nBai. Han jaiotakoak dira gure bi seme-alabak, eta iaz han ibili ginen non bizi ginen-eta erakusten. Bost urte igaro genituen han, eta itzultzeko gogoa geneukan. Oso pozik ibili ginen.\n2012an, erraza izan al zen futbola uzteko erabakia hartzea?\nHiru urterako kontratua sinatu nuen hasieran, eta beste bi urtez luzatu zidaten gero. Bosgarren urtean hasi zen Greziako ekonomiaren eta futbolaren gainbehera. Klubekoek ere ez zidaten eman inolako aukerarik, eta etxera itzultzea erabaki genuen. Hona etorrita, krisi handia zegoen Espainian ere, eta geldirik zegoen futbol merkatua. Bigarren Mailan aritzeko aukera eman zidaten, baina izugarrizko nagia eman zidan familiarekin berriz etxetik ateratzeak. Orduan erabaki nuen uztea, baina ez nuen eduki arazorik; beste bizimodu bati ekin nion.\nGaur egun, ba al duzu harremanik futbolarekin?\nBai eta ez. Orain dela urte batzuk, Lazkaoko kadeteak entrenatzen aritu nintzen urtebetez, eta entrenatzaile izateko lehenengo bi tituluak atera nituen orduan. Iaz, Zubietan aritu nintzen ohorezko kadeteen entrenatzaile moduan. Oso gustura egon nintzen, asko ikasi nuen, baina ez da erraza lan hori familiarekin uztartzea.\nRealera iritsi zinen azkenean!\nBai! Realeko partaide ere izan naiz, eta ez zale gisa bakarrik.\nGustatuko litzaizuke entrenatzaile izatea?\nEz. Badakit futbol mundu hori zer den. Asteburu guztiak beteta… Bizimodu hori eduki dut, eta, orain, ez dut nahi halakorik. Ez dut gogorik familiarekin bueltaka ibiltzeko. Uste dut familiarentzat Lazkao dela tokirik onena.\nReala ikustera joaten zara?\nBai, gustatzen zait. Realzalea izan naiz betidanik.\nZelai berria ikusi al duzu? Zer iruditzen zaizu?\nEz naiz joan oraindik. Realaren zaleek baikorragoak izan behar dutela uste dut, eta daukatenarekin gozatu eta animatu. Nik beti esaten dut nahiago dudala Realak 25 jokalarietatik hemezortzi harrobikoak izatea eta harrobian ez dagoen hori fitxatzea. 15. postuan amaitu arren, horrelako Reala nahiko nuke nik; bestelako poza ematen dit horrek. Uste dut realzale asko dagoela Txapeldunen Ligari begira, eta, helburu hori lortzeko, berdin dio zein jokalari dauden taldean. Giro hori egoten da estadiora joatean. Ez animatzekoa, ezkorra baizik, txistu egitekoa. Amorrua ematen dit horrek. Ez zait gustatzen jende askoren jarrera. Badakit zaletasun handia dagoela, baina animatzen duena da zale ona, eta ez une oro txistuka aritzen dena. Gizarteko errespetu maila berbera behar da futbolean ere, baina ez da hala gertatzen. Tristea da.\nGreziarekin beste lotura bat ere baduzu: Koboloi izena jarri diozue Lazkaoko jostailu dendari.\nLoturatxo bat nahi genuen. Arrosario antzeko bat da koboloi; batez ere helduek edukitzen dute eskuetan, eta estresaren aurkako tresna baten gisakoa da. K horrekin euskarari ere keinu egiten dio.\nJostailuen munduan barneratu zara, beraz.\nFutbola utzitakoan zer egingo nuen galdetzen nion beti neure buruari. Lazkaon lokal txiki bat geneukan erosita, eta negozioren bat irekitzea pentsatzen genuen. Umeak txikiak ziren garai hartan, eta, jostailu berezixeagoak nahi izaten genituenez, Donostiara joaten ginen. “Eta jostailu denda bat?”, galdera bota genuen egun batean. Informazioa eskatu, pausoa eman, eta hemen jarraitzen dugu hiru urte geroago. Erronka polita da. Oso mundu polita da.


Peredindod: euskal paisaiaren soinuak eta marrazki bidezko elkarrizketa bat | Etxepare Euskal Institutua\nPeredindod: euskal paisaiaren soinuak eta marrazki bidezko elkarrizketa bat\n‘Peredindod’ edo ‘Pilgrimage’ proiektu digitala martxan da. Uda osoz lanean aritu ostean, azken lanak sareratu dituzte Amaia Gabantxo eta Oihana Iguaran bikoak eta Asisko Urmenetak. Galesen antolatu da ekimena, Invertigo, Cwmni Tebot eta Etxepare Euskal Institutuaren elkarlanari esker. Denera 9 euskal eta galestar artistak hartu dute parte, eta 3 hizkuntzatan osatu dituzte lanak: euskaraz, galeseraz eta ingelesez.\nSarean ikusi daitezke sortzaileen lan guztiak. Amaia Gabantxo eta Oihana Iguaranen kasuan, transhumantziaren soinuak bildu dituzte zortzi minutu inguruko iraupena duen pieza musikala sortzeraino. Soinu-paisaia osatu dute, menditik itsasora doan bidaia sentsoriala. Naturaren eta gizakiaren arteko harreman osasuntsuagoaren bila, Aizkorri eta Aralartik Urdaibairaino dagoen espazioaren soinuak jaso eta letra jarri dizkiete. Iguaranek bertsoak jartzen dizkio melodiari, eta Gabantxok kanta tradizionalen bertsioak abestu ditu. Gustatuko litzaieke bideo bat ere osatu ahal izatea azken pieza horri lagunduko diona.\nAsisko Urmenetari dagokionez, komikia sortu Galesko ikastetxe bateko ikasleekin elkarlanean. Testu elebidunak irudiak ditu komunean. Ysgol Botwnnog ikastetxeko ikasleekin osatutako lanak ‘Pererindod’ edo ‘erromesaldi’ du izena, eta marrazki bidezko elkarrizketa bat da. Forma anitzen artean elkartu dira.\nPieza guztiak Galesko National Trust erakundearen Porth-y-Swnt Aberdaron gunean ere erakutsiko dira udazken honetan.


Irekia Eusko Jaurlaritza - Gobierno Vasco :: EHAA xedapena 201602033\nHurrenkenaren zenbakia: 201602033\nEbazpen honen bidez, bete egiten dira, 2016. urterako, Garapenean Lankide izateko eta Laguntzeko Fondoaren pentzutan borondatezko euskal lankideei laguntzak ematea arautzen duen maiatzaren 31ko 124/2005 Dekretuan jasota dauden aurreikuspenak (ekainaren 3ko EHAA, 104. zk.), gaur egungo idazketa aintzat hartuta, dekretu hauen bidez eginiko aldaketen ostean: 2/2006 Dekretua, urtarrilaren 10ekoa (urtarrilaren 17ko EHAA, 11. zk.) eta 264/2006 Dekretua, abenduaren 26koa (urtarrilaren 9ko EHAA, 6. zk.). Oro har, ebazpen honetan ez dira errepikatuko dekretu horren edukiak, zeina diru-laguntza hauen deialdira aurkeztu nahi duten erakundeek nahitaez kontsultatu behar baitute.\nAipatu dekretuak arautu egiten ditu pobreziaren aurka lan egiten duten tokiko erakundeak eta entitateak sendotzeko xedearekin parte hartzen duten euskal lankideentzako laguntzak, ezarritako betekizunak betetzen dituzten Garapenerako Gobernuz Kanpoko Erakundeei edo bestelako erakundeei diru-laguntzak emanez. Deialdiaren ebazpenean adierazi beharko dira deialdiaren xedea, zuzkiduraren zenbateko osoa eta laguntzen gehienezko kopurua, bai eta eskabideak aurkezteko lekua, epea eta eskabide-eredua ere.\nBeste aldetik, aurreikusten da erakunde interesdunek laguntzen programa honetarako izapide guztiak egiteko bitarteko telematikoak erabiltzeko aukera dutela, Administrazio Elektronikoari buruzko otsailaren 21eko 21/2012 Dekretuaren arabera hori ahalbidetuko duen prozedura bat txertatuz, eta aukera horretan aurrera egin da.\nDeialdia egiteko eskumenari dagokionez, eta kontuan izanik zer dioten, batetik, Euskal Autonomia Erkidegoko administrazioko sailak sortu, ezabatu eta aldatzeko eta horien egitekoak eta jardun-arloak finkatzeko Lehendakariaren abenduaren 15eko 20/2012 Dekretuak, eta bestetik, Lehendakaritzaren egitura organikoa eta funtzionala ezartzen duen apirilaren 9ko 187/2013 Dekretuak, Kanpo Harremanetarako idazkari nagusiak egin behar du diru-laguntzen deialdi hau.\nEuskal lankideentzako laguntzetarako diru-zuzkiduraren zenbateko osoa 150.000 eurokoa izango da.\nDiru-laguntzaren urteko zenbateko maximoa 18.000 eurokoa izango da, hautagai bakoitzeko, gutxienez urtebetez, eta gehienez bi urtez.\n3.– Eskabideak, erantzukizunpeko adierazpenak eta gainerako ereduak modu presentzialean nahiz elektronikoki nola izapidetu behar diren jakiteko xehetasunak eta eranskinak hemen eskura daitezke: https://euskadi.eus egoitza elektronikoan eta www.elankidetza.euskadi.eus webgunean.\n5. artikulua: Eskariak aurkeztea.\n1.– Eskaerak aurkezteko epea hilabete izango da, ebazpen hau Euskal Herriko Agintaritzaren Aldizkarian argitaratu eta hurrengo egunetik aurrera.\n2.– Laguntza-eskaerak aurrez aurre aurkez daitezke Herritarrei Laguntzeko Bulegoetan eta Garapenerako Lankidetzaren Euskal Agentziaren bulegoetan, edo Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legeak 38.4 artikuluan aurreikusitako organoen aurrean, eskabide normalizatu baten bidez, atal guztiak behar bezala beteta.\nHalaber, bitarteko elektronikoak erabiliz ere aurkezteko ahalko dira eskaerak, https://www.euskadi.eus/y22-home/es/ egoitza elektronikoan: izapideak, diru-laguntzak eta bekak atalean, edo bestela http://www.elankidetza.euskadi.eus webgunean, deialdien atalean. Era berean, kanal presentziala aukeratzen duenak, bi helbide elektroniko horien bitartez egin ahal izango ditu geroko kontsulta eta izapideak.\n3.– Halaber, bitarteko elektronikoak erabiliz ere aurkezteko ahalko dira eskaerak, https://www.euskadi.eus/y22-home/es/ egoitza elektronikoan: izapideak, diru-laguntzak eta bekak atalean, edo bestela http://www.elankidetza.euskadi.eus webgunean, deialdien atalean.\n4.– Eskaera presentziala, 6. kapituluan azaldu diren agiriekin batera, Garapenerako Lankidetzaren Euskal Agentziara igorri beharko da (Nafarroa kalea, 2, 01007 Vitoria-Gasteiz).\n6.– Ezingo dira laguntzen onuradun izan Diru-laguntzei buruzko Lege Orokorraren 13.2 eta 3 artikuluan aurreikusitako inguruabarretako batean dauden erakunde eskatzaileak.\n6. artikulua.– Agiriak\na) Proposamen teknikoa eta aurrekontua. Bi horiek egoki bete beharko dira. Eta eskura dira https://euskadi.eus egoitza elektronikoan eta www.elankidetza.euskadi.eus web-orri honetan.\nb) Legezko ordezkaritzaren egiaztapena, eskaera presentziala sinatzen duen pertsona Eusko Jaurlaritzako Ordezkarien Erregistroan inskribatuta ez badago, eta egiaztapen hori Garapenerako Lankidetzaren Euskal Agentzian agertzen ez bada.\nc) Laguntzak arautzeko maiatzaren 31ko 124/2005 Dekretuko 4. artikuluan aurreikusi betekizunak egiaztatzea. Urtarrilaren 10eko 2/2006 Dekretuaz eta abenduaren 26ko 264/2006 Dekretuaz aldatu zen dekretu hura.\n– Lehendakaria: Pilar Diez Arregui andrea, Garapenerako Lankidetzaren Euskal Agentziaren Koordinazio Teknikoko arduraduna.\n– Kidea: Euken Barreña Caloca jauna, Garapenerako Lankidetzaren Euskal Agentziaren Koordinazio Estrategikoko arduraduna.\n9. artikulua.– Esleitzeko eskumena duen organoa.\nEbazpen honetan berariaz aurreikusita ez dagoen orotarako, honako arau hauetan jasotako aurreikuspenak aplikatuko dira: Herri Administrazioen Araubide Juridikoaren eta Administrazio Prozedura Erkidearen azaroaren 26ko Legea; Diru-laguntzei buruzko azaroaren 17ko 38/2003 Legea; Euskal Autonomia Erkidegoko Ogasun Nagusiaren Antolarauei buruzko Legearen Testu Bategina onartzen duen azaroaren 11ko 1/1997 Legegintza Dekretua; eta garapenerako lankidetzaren kargura ekintza humanitarioetarako ematen diren laguntzak arautzen dituen otsailaren 19ko 31/2008 Dekretua.\nEbazpen honek amaiera ematen dio administrazio-bideari, eta, beraren aurka, berraztertze-errekurtsoa aurkez dakioke Kanpo Harremanetarako Idazkaritza Nagusiari, hilabeteko epean, Euskal Herriko Agintaritzaren Aldizkarian argitaratu eta hurrengo egunetik hasita; bestela, administrazioarekiko auzi-errekurtsoa aurkez daiteke Administrazioarekiko Auzietako Epaitegian, bi hilabeteko epean, ebazpena Euskal Herriko Agintaritzaren Aldizkarian argitaratu eta hurrengo egunetik hasita.\nEBAZPENA, 2016ko irailaren 21ekoa, Garapenerako Lankidetzaren Euskal Agentziako zuzendariarena. Honen bitartez, 2016. urterako laguntzak ematen zaizkie Nazio Batuen sistemako nazioarteko erakundeei eta erakunde horiei atxikitako pertsona juridikoei, erakunde…


Iparragirre bigarrenez herriratu zenean maitemindurik ibili omen zen eta garai hartakoak ditugu «Zugana, Manuela» eta «Nere maitiarentzat». Bigarren hau lehen bertsoaren hasierako hitzetatik ezagunagoa dugu eta bere doinu atseginarekin gure egunotan ere kantatzen da:\nhitz erditxo bat hari esan gabe\nnola pasatu parean?\nGorputza zuen liraina eta\noinak zebiltzen aidean;\npolitagorik ez dut ikusi\nnere begien aurrean.\nDonostiako ume eder hau ez dakigu nor zen, burua galduarazi zion Manuela hura ez noski. Manuelak bere aldetik ez zion nahi bezala erantzun eta gure kantariak etsipenez beterik adiaraziko zuen:\nzergaitik egin zinen\nZuk esan behar zendun:\nBaina Iparragirrek bestelako eragozpenik ere bazuen. Askoren begietarako bizardun buhamea eta aski arlotea izan zitekeanez gainera. Tolosako ostatu batean zerbitzari ari zen Anjela Kerexeta ezagutu zuen, bera baino hemeretzi urte gazteagoa, baina maitasunarentzat mugarik ez denez, elkarganako har-emanean hasi ziren. Bera ikusi gabe ezin zela egon eta Donostiako lengusina baten etxera eraman zuen eta han egin zion ezkontzarako proposamena.\nEuskal Herriko apezak paper asko eskatzen omen zioten, herrialde askotan ibilia zenez haietako nonbaiten lehendik ezkondua zen jakiteko. Emazteak hala aitortu zion Grandmontagne idazleari (ikus, «Los inmigrantes prósperos» liburua). Eta honegatik pentsatu zuten Ameriketara joatea, han eragozpenik gabe eskontzeko. Esan eta egin. 1858ko abuztuaren 29an Baionan hartu zuten Buenos Aires-erako itsas-ontzia. Hango euskaldunak ongi-etorri ona egin zioten, Biba Iparragirre! oihukatuz.\nGerratean bere kapitan izan zen ostalari baten etxera jo zuen. Eta Patxiku Mendia zeritzan adiskide honi esan omen zion: «Neskatxa hau andregaia dut, eta uste dut eskonduko naizela honekin». Egun guti barru ezkondu ere, Buenos Aires-ko San Inazio elizan.\nBizimoduan jartzeko proposamendu asko izan zituen, baina ez zen negozio gizona eta azkenean Uruguay-n artzain jarri zen.\nGrandmontagne-k jasotakotik dakigu hango ibileren berri. Gitarra joaz kantatu eta ardiak zaindu, hori omen zen bere bizitza. Baina ardiak erraz galtzen zituen, eta emazte kezkatuari esaten omen zion: «Galdu direnok etorriko dira. Itzultzen ez badira, beste nonbaiten hobeto daudelako da; hoiek ere libertadea maite dute, eta nik ardientzat ere beren foruak nahi ditut». Garai hartan, Iparragirrerentzat, libertadea eta foruak gauza bera ziren. Baina era honetara laster galdu zituen bere ondasunak, aziendak.\nMontevideo-ra jo zuen eta nafar baten laguntzaz ostatua jarri zuen «Gernikako Arbola» izenez. Eskuzabala zenez, behartsueri ez zien kobratzen eta itxura denez Montevideo-ko behartsu guziek ikasi zuten harako bidea. Iparragirre, bere solas eta kantekin bakarrik arduratzen zen eta berriz ere behea jota gelditu zen. Orduan, Arizabalo deiturazko pasaiar batek lagundurik artalde berriaren jabe egin zen eta berriro ere artzai joan zen. Oraingoan urte asko igaro zituen isilik. Hil ote zen berria ere zabaldu zen. Isllik egon bazen ere, ez ordea geldirik. Senitartea ederki gehitu zuen, zortzi seme-alabaz hornituaz.\nBere egoeraren berri jakin zutenean herritar asko mugitu ziren hona ekarri nahirik. Bestalde, une haretantxe jaso zuen euskal foruen galeraren berri eta erotu beharrean jarri omen zen gizona, amorruaren amorruz negar egiteraino, egunetik egunera umore txarragoaz, bere baitan egonezinez. Berriz gerra sutzeko ere konforme omen zen.\nBuenos Aires-ko «Laurak-Bat» elkarteak egin zituen diru bilketaz ahal izan zuen herriratzea. Gainera, hemengo Diputazioek pensinotxo bat jartzeko ideia eman zuen Becerro de Bengoa arabarrak eta esperantzarik aski ekarri zuen.\nBakarrik etorri zen, gero familia ekartzeko asmoz. Bordeleko kaian lurra hartu zuen 1877ko urrilean. Hendaiara heltzean kantatu zuen «Nere etorrera lur maitera». Hau ere oso ezaguna:\nHara, nun diran mendi maiteak,\nhara, nun diran zelaiak,\nbaserri eder zuri zuriak,\niturri eta hibaiak.\nzabal zabalik begiak;\nhara, España, lur hoberikan\nez da Europa guzian!\nO!, Euskal Herri, eder maitea,\npozik bai nere bizia,\nbeti zuretzat, hil arteraiño,\ngorputz ta arima guzia.\nEuskal Herriko hirietan harrera ona izan zuen. Gabiriko Txapartegi baserria hartu zuen bizilekutzat, amaren sortetxea zena.\nZahartzaroan ere bazituen kanturako animoak eta 1878ko otsailean Madrid-eko Price-n kantatu zuen Kantabria itsasoan ito ziren hirureun arrantzaleren familien alde.\nZahar saria lortu eta hiru hilabetera hil zen. 1881eko apirilaren 6an, Zozabarro-txiki baserrian, pulmoniaz. Lagunarteko afari baten ondorean, gau euritsuan berandu xamar jo omen zuen etxe aldera eta Txapartegirako zubia urak eramana aurkitu zuen eta Zozabarroko estalpe batean gaua pasatu zuen, bustita eta hotzez. Eta hemendik sortu omen pulmonia, ustekabean hilobira eramango zuena. Honela bete zen bere desio zahar hura:\nPoeta kantari hura joan zen, baina bere gogoa guregan dugu, herriagan, oraindik aspaldiko kontu hura zuritu gabe dugunez.


Herritarren 2019ko matxinadaren ondoren, etengabe ari da aldatzen Txile. Erregimen zaharrak ez du hil nahi, berriak ernatu nahi du, eta talka horretan, garai bertsuetan gerta daitezke honelako gauza kontrajarriak: batetik, konstituzio berria, inklusiboagoa, idazten ari dira maputxe batek gidatuta, eta bestetik, bi hilabete bete dira gobernuak maputxeen lurraldeetan larrialdi egoera ezarri eta militarrak bidali zituenetik. Dualtasun hori datorren igandean, hilak 19, helduko da mugarri gorenetakora: ezkerrak eta ultraeskuinak elkar ikusiko dute hautestontzietan herrialdeko presidentetza eskuratzeko. Bien bitartean, baina, herri mugimenduek urte luzez bultzatutako aldaketa batzuk gauzatzen ari dira, urrats historikoak ematen jarraitzen dute.\nJoan den astean ezkontza parekidea legeztatu du Parlamentuak –82 boto alde eta 20 aurka–. Ia lau urtez baztertuta izan dute 2017an aurkeztutako proposamena, eta hara noiz eta sektore kontserbadoreen ordezkari Sebastian Piñera eskuindarraren agindupean onartu den. Sexu bereko pertsonei ezkontzeko aukera ematen die lege berriak, eta gainera, alaba-semeak adoptatzeko aukera bermatzen du – hori izan baita eztabaidaren funtsezko puntuetako bat–.\nEta bai, gezurra dirudi gaur egun sexu bereko bi pertsonak legearen aurrean eskubide berberak ote dituzten eztabaidatu behar izatea. Baina, ikuspegia zabalduz gero, berdintasunak salbuespena izaten jarraitzen du gaur gaurkoz. Txile da berdinen arteko ezkontza legeztatu duen hamargarren herrialdea Amerikan; Argentina, Brasil, AEB, Kanada, Kolonbia, Uruguai, Ekuador, Mexikoko hainbat estatu eta Costa Ricaren –Erdialdeko Amerikako herrialde bakarra, 2020an onartu zuten– ondoren.\nDanimarka aitzindaria izan zen 1989an bikote homosexualen lehen elkartze zibilak baimentzen. Herbehereak izan ziren lehen herrialdea, 2001eko apirilean, sexu bereko pertsonen arteko ezkontza legeztatu zuena, eskubide gehiago emanez. Dena den, sexu bereko pertsonen arteko harremanak legez onartzeko aukera ematen dute NBEko 193 estatu kideetatik soilik 28k, Lesbiana, Gay, Bisexual, Trans eta Intersexen Nazioarteko Elkartearen (ILGA) 2020ko txosten baten arabera. Afrika bezalako kontinente oso batean, Hegoafrikan bakarrik (2006tik) da legezkoa. Asian ere egoera beretsua da, Taiwan da salbuespena. Aldiz, sexu-askatasuna delitutzat jotzen duten herrialdeak askoz gehiago dira oraindik orain –ILGAren txostenaren arabera, NBEko 67 estatu kide–. Are, G8-ko bi potentziak, Japoniak eta Errusiak, debekatuta daukate.\nTxilek berretsi duen bezala, XXI. mendean ere, herritarren presioak eta mobilizazioak jarraitzen dute izaten oinarrizko eskubideak lortzeko biderik eraginkorrenak.